Prison Break: Cara Meloloskan Diri Dari Penjara Dijelaskan Sendiri Oleh Pengawal Penjara Berpengalaman

Sehebat manapun sistem keselamatan sesebuah penjara itu, pasti akan ada individu yang berjaya menumpaskannya. Hampir semua penjara di dunia ini mempunyai kelemahan masing-masing dari segi struktur dan juga kawalan manusia.

Walaupun begitu, meloloskan diri dari penjara bukanlah sesuatu yang mudah dan memerlukan perancangan yang teliti. Sepanjang sejarah manusia, terdapat pelbagai cara yang digunakan oleh banduan untuk membebaskan diri mereka.

Beberapa daripadanya diceritakan sendiri oleh seorang pengawal penjara (kita namakan pengawal A) yang masih bertugas di Nevada Corrections Department, Amerika Syarikat.

Pengawal A memberikan nasihat pakar tentang banduan meloloskan diri kerana siapa lagi yang lebih layak untuk mengajar kita cara melarikan diri daripada penjara melainkan mereka yang bertanggungjawab untuk membanteras tindakan ini, kan?

Daripada kesemua banduan yang meloloskan diri dari penjara dalam tempoh 60 tahun yang lalu, kurang daripada 12 orang sahaja yang berjaya bebas sehingga ke hari ini.

Bukan sahaja mereka yang melarikan diri ini tidak akan berjaya, malah hanya akan menambahkan tempoh hukuman sedia ada, menghapuskan peluang parol dan jika hukuman sedia ada adalah penjara sepanjang hayat, banduan akan dimasukkan ke sel pengasingan untuk tempoh yang sangat lama.

Pengawal A memberitahu bahawa pengasingan ini sudah cukup untuk membuatkan seseorang itu takut, kerana dia telah melihat banduan yang paling jahat menagis teresak-esak hanya selepas beberapa minggu terkurung bersendirian selama 23 jam sehari.

Pengawal A yang pakar dalam hal ini menjelaskan tentang kebenaran 3 strategi untuk melarikan diri dari penjara yang pernah berlaku.

John Dillinger adalah salah seorang perompak bank paling terkenal di Amerika.

Pada satu ketika, John pernah terkurung di dalam sebuah penjara yang mana Sheriff tempatan becakap gah tentang penjara itu yang dikatakan kebal. Ini selepas John berjaya meloloskan diri dari penjara sebelumnya, jadi Sheriff tersebut mengarahkan beberapa pengawal tambahan untuk memastikan perkara yang sama berulang.

Namun, ketika para pengawal tersebut memberikan perhatian penuh kepada ancaman dari luar, di mana kejadian meloloskan diri oleh John dari penjara sebelum itu dibantu oleh rakan-rakannya, John sedang merancang sesuatu dari dalam untuk membebaskan dirinya.

Kebanyakan daripada sumber bersetuju bahawa John menggunakan pistol kayu yang diukirnya daripada sebatang kayu dan dicat hitam menggunakan penggilap kasut, untuk cuba melarikan diri.

Dia kemudiannya merampas mesingan daripada pengawal, mencuri kereta Sheriff tersebut dan meloloskan diri.

Sumber lain mendakwa bahawa pistol tersebut dihasilkan daripada kentang, manakala yang lain mengatakan bahawa pistol palsu diseludup masuk oleh salah seorang daripada peguamnya, Jadi, apa pendapat Pengawal A tentang teknik meloloskan diri menggunakan pistol palsu ini?

Pertama, dia meragui bahawa John menghasilkan senjata tersebut sendiri, dan berkata kebarangkalian untuk John mempunyai kemahiran dalam mengukir untuk menghasilkan pistol daripada sebatang kayu adalah sangat rendah.

Dia mengesyaki bahawa pistol palsu itu diseludup masuk, namun tertanya-tanya mengapa tidak diseludup masuk pistol sebenar kerana pada ketika itu, tiada pengesan logam di penjara. Jadi, satu-satunya sebab yang munasabah adalah mungkin peguam John percaya bahawa anak guamnya tidak begitu berisiko jika ditangkap dengan pistol palsu berbanding pistol sebenar.

Teknik meloloskan diri sebegini dikatakan sangat sukar untuk dilakukan pada hari ini. Pertama sekali, hanya beberapa orang sahaja pengawal yang bersenjata, dan mereka yang membawa senapang diasingkan daripada populasi umum.

Para pengawal mungkin membawa senjata iringan tetapi hanya ketika mengiringi banduan keluar daripada penjara.

Jadi, jika anda ingin menghasilkan pistol palsu sendiri, anda harus memastikan ia betul-betul kelihatan seperti pistol Beretta 9 milimeter atau .45 kaliber, yang mana memerlukan kemahiran artistik yang sangat tinggi untuk menipu pengawal.

John berjaya melarikan diri mungkin hanya kerana dia menghasilkan pistol .38 special, pistol yang bersaiz kecil dan mudah untuk ditiru.

Masalah kedua untuk meloloskan diri dengan cara ini adalah untuk mendapatkan bahan dan alatan bagi menghasilkan pistol palsu. Banduan biasanya diperiksa untuk membanteras penyeludupan bahan larangan termasuklah sel-sel mereka, dan menghasilkan pistol moden yang serupa memerlukan masa yang lama.

Selain itu, pistol tersebut perlu mempunyai bau seperti pistol sebenar untuk menipu para pengawal yang berpengalaman mengendalikan senjata tersebut.

Jadi, Pengawal A tidak percaya dengan strategi pistol palsu ini namun berkata bahawa jika John sendiri yang menghasilkan pistol tersebut, kemungkinan besar dia mengukirnya menggunakan kentang kerana ia mudah didapati dan mudah diukir.

Pada 11 Jun 1962, banduan penjara Alcatraz iaitu Frank Lee Morris dan adik beradik John dan Clarence Anglin melalukan sesuatu yang mustahil.

Mereka telah melarikan diri dari apa yang dianggap sebagai penjara paling kebal di Amerika.

Ketiga-tiga mereka menggunakan alat buatan tangan untuk menggali terowong melalui dinding sel mereka selama setahun, dan dari situ mereka berjaya masuk ke ruang pengudaraan dan sampai ke bumbung.

Mereka kemudiannya menuruni bumbung dan memanjat pagar, lalu memasang sebuah rakit yang dihasilkan daripada baju hujan dan simen getah yang mereka curi. Setelah siap, mereka berlayar di atas air berais di Teluk San Francisco dan apa yang berlku kemudiannya kekal sebagai sejarah.

Jadi, apa yang perlu dilakukan untuk melarikan diri dari penjara Alcatraz adalah menggali terowong untuk mendapatkan akses ke koridor atau ruang pengudaraan, dan menaiki rakit untuk memperoleh kebebasan.

Untuk memperbodohkan pengawal penjara, mereka menghasilkan kepala palsu dan meletakkannya di atas katil sebagai ganti kepada diri mereka.

Dalam kes ini, pengawal pakar ini menegaskan bahawa penjara Alcatraz pada asalnya adalah kubu tentera lama, dan tidak direka bentuk untuk penjara sebenar. Ini bermakna terdapat beberapa kelemahan kepada fasiliti ini yang boleh digunakan oleh banduan untuk meloloskan diri.

Akan tetapi, penjara moden dibina sepenuhnya untuk menjadi kebal, biasanya setiap sel dihasilkan sebagai satu pagar keluli dengan bukaan kecil untuk memasang air dan paip pengudaraan.

Paip pengudaraan moden hanya bersaiz beberapa inci dan mustahil untuk manusia melepasinya.

Dikelilingi oleh kerangka keluli, adalah mustahil untuk seseorang membina terowong tanpa bantuan alatan kuasa berat, apatah lagi menggunakan alat buatan yang dihasilkan oleh trio ini.

Malah, pemeriksaan kerap ke atas setiap sel untuk mengelakkan sebarang tanda yang mencurigakan bukan hanya ke atas bahan larangan, jadi teknik meloloskan diri dengan cara ini agak mustahil.

Bagi hal menghasilkan rakit menggunakan baju hujan yang dicuri, pengawal pakar ini mengatakan bahawa ini adalah bahagian yang paling boleh dicapai dari rancangan meloloskan diri dari penjara ini.

Dan dengan masa yang cukup, banduan mampu mengumpulkan pelbagai bahan mentah yang dicuri sedikit demi sedikit.

Akan tetapi, mencari tempat untuk menyembunyikan barang yang dicuri ini di dalam penjara moden dan canggih adalah sesuatu yang berbeza. Malang sekali, rancangan meloloskan diri ini dikatakan mati dengan kemunculan penjara era moden.

Pada tahun 1971, penjenayah licik atau con-man Frank Abagnale Jr. yang menjadi inspirasi filem Catch Me If You Can, berjaya meloloskan diri dari penjara.

Setelah dipindahkan ke Pusat Tahanan Persekutuan di Atlanta, Georgia pada tahun 1971, Frank mendapati bahawa Marshall AS yang ditugaskan ke atasnya telah terlupa membawa kertas penahanannya ketika mereka tiba.

Frank yang sangat licik menghidu kesempatan daripada kekeliruan yang disebabkan oleh kekurangan dokumen itu, telah berjaya meyakinkan pengawal tempatan bahawa sebab mengapa dokumen tersebut hilang adalah kerana dia sebenarnya pemeriksa penjara dan bukannya seorang banduan.

Dia melakukan perkara ini dengan bantuan seorang rakan jenayah dari luar yang berpura-pura sebagai ejen persekutuan.

Namun, Frank tidak meminta agar para pengawal tersebut untuk melepaskannya serta-merta, sebaliknya meyakinkan mereka dengan penipuannya selama beberapa minggu dan berpura-pura sedang mengumpulkan maklumat tentang penjara itu dan operasinya.

Dia akhirnya berjaya mendapat kepercayaan daripada para pengawal penjara yang akhirnya membenarkannya dia bertemu dengan rakan jenayahnya di luar penjara di dalam sebuah kereta. Dan dari situ, Frank menghilangkan diri.

Jadi, daripada cuba untuk menggali terowong atau menghasilkan pistol palsu, Frank menggunakan cara yang agak diplomasi dengan mulut manisnya.

Dan menurut pengawal pakar, ini adalah cara yang paling realistik untuk meloloskan diri dari penjara.

Ini kerana terdapat manusia mahupun pengawal penjara yang mudah ditipu, dan sesetengah banduan mempunyai kemahiran diplomasi dan sifat yang sangat meyakinkan. Selain itu, pengawal penjara tidak begitu mengambil tahu tentang operasi pentadbiran yang besar, seperti meletakkan pegawai yang menyamar sebagai banduan.

Aktiviti penyamaran ini berlaku dari masa ke masa tetapi biasanya untuk memantau atau menumpaskan aktiviti geng dalam penjara.

Jadi, pengawal pakar ini mengatakan bahawa kemungkinan untuk menipu atau memperbodohkan pengawal penjara untuk percaya bahawa anda seorang ejen yang menyamar dalah tinggi jika anda seorang pandai bercakap, apatah lagi jika anda mempunyai orang luar untuk mengesahkan apa yang katakan.

Akan tetapi, sistem penjara pada ketika itu tidak selaras dan setiap penjara beroperasi secara berasingan, tanpa komunikasi di antara mereka dan juga tidak dengan kerajaan persekutuan.

Sejak itu, sistem penjara telah menjadi sangat terikat secara birokrasi, dan penciptaan internet membolehkan warden penjara sentiasa berkomunikasi dengan mana-mana agensi persekutuan.

Untuk melakukan aksi ini pada zaman moden adalah sesuatu yang sangat mustahil, kerana bukan sahaja warden penjara akan diberitahu tentang ejen menyamar yang dimasukkan ke penjara mereka, tetapi dia boleh mengesahkan identiti ejen tersebut dengan hanya menghantar emel.

Meloloskan diri dari penjara moden adalah lebih sukar daripada apa yang kita fikirkan. Seperti yang diberitahu oleh pengawal pakar ini, cara untuk melarikan diri dari penjara adalah dengan tidak melakukan jenayah yang membuatkan anda dipenjarakan, atau mendapatkan khidmat peguam yang tersangat hebat.

Namun untuk melarikan diri dengan usaha sendiri, ia adalah mustahil untuk berlaku namun dia mengakui bahawa ia tetap berlaku dari masa ke masa.

Ejen persekutuan bekerjasama dengan ejen negeri untuk membincangkan strategi meloloskan diri terbaharu yang digunakan oleh banduan dan berusaha untuk menutup kelemahan di fasiliti mereka.

Jadi, setiap kali seseorang berjaya melarikan diri, pihak berkuasa akan membuatkannya menjadi lebih sukar untuk banduan lain untuk meloloskan diri. Jika anda membaca artikel ini dari penjara, anda mungkin boleh cuba cara baru untuk meloloskan diri dan jika tidak, jangan kutip sabun anda jika ia terjatuh.


5 Ramalan Tarikh Kiamat Yang Ternyata Salah Dan Mengarut

Hari kiamat atau pengakhiran dunia adalah pasti, sama seperti semua manusia akhirnya akan mati. Apa yang kita tak tahu adalah bila dan di mana, serta bagaimana caranya. Sama seperti manusia, dunia ini juga akan berakhir.

Sepanjang sejarah, terdapat pelbagai ramalan yang wujud berkenaan dengan bila dan bagaimana Bumi akan hancur yang menyebabkan berlakunya hari kiamat.

Namun setakat ini, tiada satu pun ramalan ini tepat, yang mana membolehkan anda untuk terus membaca artikel ini.

Pada tahun 1992, penyiar radio, pengarang dan mubaligh Kristian bernama Harold Camping telah mengeluarkan sebuah buku berjudul "1994?". Di dalam buku tersebut, Harold mendakwa bahawa Nabi Isa akan kembali pada September 1994.

Ramalan oleh Harold ini adalah berdasarkan angka dan nombor yang terdapat dalam kitab Injil. Apabila ramalannya itu tidak berlaku walaupun Harold mendakwa bahawa dia pasti 99.9%, Harold menukar tarikh tersebut kepada 2 Oktober 1994.

Dia sekali lagi menukar tarikh "kiamat" ramalannya kepada 31 Mac 1995. Secara keseluruhan, Harold melakukan 12 ramalan yang berbeza tentang tarikh hari kiamat, yang mana yang terakhir adalah pada 21 Oktober 2011.

Setelah kesemua ramalannya ini tidak menjadi kenyataan, Harold menyalahkan matematik yang tidak betul.

Kemungkinan ramalan hari kiamat yang paling popular setakat ini, mereka yang mempercayai teori Y2K beranggapan bahawa apabila tibanya masa ke zaman milenium, sistem komputer dunia akan hancur.

Y2K adalah singkatan bagi "tahun 2000", biasanya digunakan untuk merujuk kepada pintasan pengaturcaraan komputer yang meluas yang dijangka menyebabkan malapetaka ketika tahun berubah dari 1999 hingga 2000.

Selama beberapa bulan sebelum tibanya tengah malam 1 Januari 2000, para penganalisis menjangkakan bahawa keseluruhan rangkaian komputer akan runtuh, menyebabkan kegagalan fungsi secara meluas yang dahsyat.

Sejenis bug komputer berkaitan dengan penyimpanan data kalendar dikatakan menimbulkan masalah, di mana sehingga ke waktu itu, tarikh direkodkan menggunakan dua digit terakhir bagi tahun sahaja.

Secara teorinya, ini akan menyebabkan kehancuran di seluruh dunia apabila dunia memasuki tahun baru, apabila 99 (1999) bertukar menjadi 00 (2000).

Kapal terbang dikatakan akan jatuh dari langit, loji jana kuasa akan ditutup dan masyarakat akan berhenti berfungsi.

Hakikatnya, hanya beberapa insiden berkaitan dengan komputer dikaitkan, yang mana kebanyakannya melibatkan jam digital yang memaparkan tahun 1900 dan bukannya tahun 2000.

Di dalam bukunya yang bertajuk "5/5/2000: Ice, The Ultimate Disaster", penulis Richard Noone mendakwa bahawa hari terakhir Bumi adalah pada 5 Mei 2000.

Tarikh ini didakwa akan berlaku satu peristiwa di mana planet Utarid, Zuhrah, Marikh, Musytari dan Zuhal menjadi sejajar dengan Bumi untuk kali pertama dalam 6,000 tahun.

Jajaran planet ini dikatakan akan mencetuskan beberapa siri bencana alam, bermula dengan gangguan kutub Bumi.

Malang bagi Richard, tiada saiapa yang mempercayai ramalannya lagi selepas ramalan hari kiamat ini tidak berlaku.

Ramai yang percaya bahawa manusia akan menjadi penyebab "kematian" Bumi apabila mereka beralih kepada Collider Large Hadron (LHC).

Dengan cuba mencipta Big Bang versi mini, beberapa ahli teori menyangka ia akan menghasilkan lubang hitam yang akan menelan Bumi.

Kebimbangan mencapai tahap yang tersangat dahsyat apabila sepasang warga yang begitu cemas melancarkan tuntutan terhadap pengendali HLC, yang mana memerlukan laporan keselamatan dikemukakan sebelum HLC boleh dikendalikan.

Setakat ini, LHC masih belum menghasilkan lubang hitam seperti mana yang disangkakan oleh beberapa ahli teori tersebut.

Salah satu ramalan yang paling diikuti dan dipercayai dalam beberapa dekad yang lalu iaitu Mayan Apocalypse, dijangka berlaku beberapa hari sebelum Krismas pada tahun 2012, sebaik sahaja kalendar Maya kuno ini berakhir.

21 Disember menandakan menandakan berakhirnya "Great Cycle" pertama kalendar ini, selepas 5,125 tahun berjalan.

Ramalan ini mencetuskan panik di seluruh dunia, dan menimbulkan beberapa ramalan kiamat yang aneh termasuklah pencerobohan makhluk asing, nyalaan matahari gergasi dan gelombang pasang surut yang menyusul selepas penyusunan semula planet.

Seorang lelaki di China yang sangat yakin bahawa dunia akan berakhir pada tarikh ini telah membelanjakan lebih daripada RM500,000 untuk membina kapal yang dikatakan kalis-kiamat.


Kenapa Sindrom Down Digelarkan 'Down Syndrome'?

Salah satu cabaran yang paling besar perlu dihadapi ibu bapa, adalah apabila mereka dianugerahkan dengan anak yang mengalami sindrom Down.

Kita semua tahu kesan sindrom tersebut kepada perkembangan manusia, menjejaskan kebolehan otak untuk berkembang seterusnya menghalang individu tersebut mempunyai kemahiran-kemahiran asas dalam menjaga diri sendiri.

Salah satu soalan yang kerap bermain difikiran penulis - berkait dengan asal-usul kenapa kita menggelarkannya sebagai 'down syndrome' atau 'sindrom down'. Apa 'down'? Apa kaitannya bawah atau turun ke bawah dengan penyakit ini? Atau siapa 'Down' sebenarnya?

Kisah bagaimana sindrom Down mendapat namanya, berpunca daripada seorang doktor perubatan bernama John Langdon Down. Ya, nama Down dalam istilah itu sebenarnya merujuk kepada nama keluarganya namun Down bukanlah seorang pengidap sindrom Down.

Sebaliknya, Down yang lahir pada tahun 1828 di Cornwall, Britain merupakan seorang pelajar perubatan di Royal London Hospital, sebelum mula diterima sebagai seorang pengamal perubatan bertauliah bersama Royal College of Surgeons, pada tahun 1856 akibat sumbangannya.

Bermula tahun 1858, Down mula bertugas sebagai pakar perubatan di Earlswood Asylum for Idiots yang terletak di Surrey, England - lokasi di mana kanak-kanak dan individu terencat akal dihantar dan dijaga.

Pusat perubatan Earlswood yang telah pun beroperasi sejak tahun 1847 mengamalkan sistem penjagaan yang agak keras, lebih mengutamakan rawatan berbentuk hukuman bagi mendidik pesakit yang ada selain daripada mengabaikan fasiliti yang disediakan, kerana merasakan tiadanya masa depan bagi mereka yang ditempatkan di situ.

Jadi Down dipilih oleh badan kesihatan Britain sebagai individu yang akan mengemudi Earlswood kembali menjadi pusat penjagaan yang disegani dan diyakini.

Melihat situasi sedih yang berlaku di depannya, Down serta isterinya Mary memulakan usaha reformasi dengan matlamat mahu mengubah kondisi perubatan yang diamalkan di situ - cuba memulihkan kembali imej pusat perubatan Earlswood yang tercalar teruk akibat ketiadaan sistem penjagaan yang lebih baik.

Sistem hukuman yang diamalkan dimansuhkan dan diharamkan, fasiliti ditambah baik dan usaha untuk mengambil setiap pesakit sama seperti manusia lain diterapkan.

Tindakan Down menerima tawaran berkhidmat bersama Earlswood agak mengejutkan banyak pihak, kerana kebanyakan pakar perubatan bertaraf seperti beliau enggan 'mengotorkan' diri bergelumang dengan bidang sedemikian.

Bagaimanapun Down secara terbuka gembira dengan tawaran itu, malahan berikrar mahu menjadikan sistem rawatan pesakit mental berada di satu tahap lebih tinggi. Ini kerana sejak dari zaman belajar lagi, Down sebenarnya merasakan tabiat meletakkan pesakit terencat akal sebagai berkategori tiada harapan merupakan satu perbuatan tidak beretika.

Kajiannya terhadap pesakit yang ada membolehkan dia menemui punca utama kenapa masalah itu berlaku. Kecacatan genetik yang dilabelkan sebagai 'Trisomy 21' menyebabkan berlakunya keganjilan pada kromosom bayi yang lahir, berlaku pada kadar 1 untuk setiap 691 kelahiran baru.

Selain itu, bagi memudahkan dia memahami kategori pesakitnya, Down menggunakan sistem rekod berasaskan kepada sistem kajian genetik manusia hasil tulisan Johann Friedrich Blumenbach. Pada tahun 1866, Down menerbitkan hasil kajiannya terhadap semua pesakit yang mengalami masalah Trisomy 21 di Earlswood.

Laporan itu yang diberi judul 'Observations on an Ethnic Classification of Idiots' cuba membawakan beberapa pendapat baru yang bernas, namun terus diingati sehingga kini sebagai punca kekeliruan bermulanya penggunaan istilah 'mongoloid' bagi mewakili kumpulan pesakit terencat akal - selepas Down menggariskan persamaan yang wujud antara pesakit sangat mirip dengan ciri-ciri orang Mongoloid dari China.

Untuk beberapa dekad, orang Mongoloid mula digunakan sebagai istilah tetap merujuk kepada individu terencat mental sehinggalah awal abad ke 20 - walaupun secara rasmi, penyakit itu dinamakan oleh Down sebagai 'sindrom Down'; hasil kejayaannya mengenalpasti anomali kromosom Trisomy 21.

Berikutan kemajuan teknologi serta kefahaman pakar perubatan terhadap penyakit mental yang berlaku, cabang-cabang penyakit mental yang berlaku juga semakin lama semakin dapat difahami dengan lebih baik.

Ini membantu mengubah tanggapan orang ramai bahawa 'pesakit Mongoloid' perlu diasingkan dan dijaga oleh institusi tertentu, dipisahkan daripada ibu bapa mereka sejak mula lagi. Pemahaman yang lebih baik juga membantu menyediakan ibu bapa dengan kemahiran menjaga anak mereka sendiri, berbanding memilih untuk menghantar anak mereka ke pusat jagaan kelolaan kerajaan.

Kajian-kajian yang telah dijalankan juga menunjukkan keperluan emosi pesakit, sekiranya dipenuhi mampu meningkatkan kemampuan kognitif pesakit seterusnya memberikan dia kehidupan yang lebih baik. Tetapi, istilah Mongoloid masih lagi digunakan ketika itu dengan istilah 'Mongolian idiocy', 'Mongolism' atau sekadar 'Mongoloid' menjadi istilah rujukan bagi mewakili golongan pesakit yang ada.

Hasil daripada kajian pakar perubatan ketika era 1960-an menunjukkan tiada bukti yang menunjukkan wujudnya hubung kait antara orang Mongol dengan pesakit terencat, sebaliknya penyakit itu boleh menyerang mana-mana etnik.

Kecelaruan yang berlaku hasil laporan Down cuba diperbetulkan sekumpulan pakar perubatan pada tahun 1961 menerusi satu artikel dalam jurnal perubatan berprestij 'The Lancet', merungkai kecelaruan yang telah membelenggu masyarakat sekian lama sehingga memburukkan imej orang Mongol.

Hasil daripada tulisan itu, cadangan untuk menggunakan istilah 'sindrom Down' sempena nama John Langdon Down disuarakan secara rasmi. Kumpulan delegasi yang terdiri daripada pegawai dan warga Mongolia melakukan lawatan rasmi ke ibu pejabat Badan Kesihatan Dunia (WHO) di Geneva, Switzerland menggesa agar pertukaran itu dilakukan secara formal.

Empat tahun berikutnya pada tahun 1965, WHO secara rasmi menggugurkan penggunaan istilah 'Mongoloid' atau sebarang bentuk rujukan yang berkait dengan orang Mongol, daripada mewakili kumpulan penyakit ini. Penggunaan 'sindrom Down' mula digunakan secara rasmi sempena nama John Langdon Down.

Bagi Down yang meninggal dunia pada tahun 1896, sumbangannya pada dunia perubatan mental tidak boleh lagi dipertikaikan - walaupun berlaku kekeliruan hasil tulisannya yang menyebabkan orang Mongol menjadi mangsa sentimen rasis. Apa yang menyedihkan, walaupun seumur hidupnya dicurahkan untuk memahami penyakit ini; cucu beliau yang bernama Jonathan Down lahir dengan mengalami sindrom Down.

Walau apa pun, usaha reformasi yang dimulakan beliau benar-benar berhasil; jika pada zamannya individu berpenyakit akal jarang dapat hidup lama, angka ini meningkat ke purata 25 tahun jangka hayat pada era 1980.

Kini, purata jangka hayat pesakit sindrom Down mampu mencecah 60 tahun hasil perubahan teknik penjagaan dan rawatan yang telah berjaya dilakukan.


Pulau Lanzarote : Lokasi Mirip Planet Marikh Yang Ada Di Bumi

Pada 7 Februari 2020, pihak kajian angkasa Amerika Syarikat atau NASA mengesahkan projek terbaru bagi menghantar kembali manusia ke bulan, selaras dengan cita-cita kerajaan Amerika Syarikat di bawah Presiden Donald Trump yang mahu projek itu dijadikan kenyataan.

Disebut kali pertama pada tahun 2004 semasa era pemerintahan George W. Bush dengan sasaran tahun 2020, projek ini dterpaksa ditangguhkan semasa era Barrack Obama tetapi nampaknya bakal diteruskan dengan sasaran tahun 2024.

Walaupun begitu, pengumuman terbaru NASA ini mendapat kritikan serta reaksi negatif - kerana banyak pihak merasakan tempoh 4 tahun yang ada belum cukup untuk NASA mampu mengenalpasti semua faktor yang bakal mereka hadapi. Apatah lagi ramai yang melihat pengumuman terbaru ini hanyalah satu gimik politik Trump, dalam memastikan dia berjaya menyambung penggal kedua sebagai Presiden.

Ini kerana usaha pengumuman terbaru ini, dilihat tidak selari dengan fokus penjelajahan angkasa ketika ini - yang mahu menjadikan Marikh sebagai destinasi utama. Usaha dan latihan dalam projek penjelajahan Marikh sebenarnya sudah rancak berjalan - dengan ramai bakal angkasawan serta penyelidik sebenarnya dalam latihan di sebuah pulau bernama Pulau Lanzarote, yang terletak di Sepanyol.

Pulau Lanzarote merupakan antara salah satu daripada lapan pulau yang dikategorikan dalam kumpulan Kepulauan Canary, ditadbir secara autonomi oleh kerajaan Kepulauan Canary di bawah kerajaan besar negara Sepanyol.

Jika dibandingkan di antara kesemua adik-beradiknya yang lain, Pulau Lanzarote merupakan pulau yang paling tua dan yang paling penting - masih lagi menunjukkan aktiviti gunung berapo aktif di dasarnya. Situasi ini penting, kerana aktiviti inilah yang memberikan Pulau Lanzarote keunikan yang jarang sekali diperolehi di mana-mana lokasi lain.

Mempunyai keluasan sebesar 845 km persegi serta 150 ribu orang penduduk, Pulau Lanzarote diiystiharkan oleh UNESCO sebagai salah satu taman warisan alam dunia, dengan pengumumannya dilakukan pada tahun 1993. Usaha ini dipuji ramai bagi melindungi alam semulajadinya yang sangat kaya dengan pelbagai jenis kepelbagaian bio, akibat daripada cara pembentukannya yang berasas daripada lava gunung berapi.

Pulau Lanzarote mempunyai permukaan yang kasar serta keras mengakibatkannya agak sukar untuk dilalui dengan kenderaan. Akibat daripada rupa dan struktur tanah yang sukar untuk kegunaan manusia, penduduk tempatan menggelarkan tanah yang terbentuk hasil daripada letusan lava sebagai 'malpais,' yang membawa makna 'badlands' atau tanah gersang/tandus.

Bagaimanapun, disebabkan situasi itu lah - NASA serta mana-mana badan pengkaji angkasa kerap menjadikan Pulau Lanzarote, khasnya sebahagian besar Taman Negara Timanfaya yang terletak di dalamnya - sebagai pusat latihan manusia yang mahu meneroka Marikh.

Berikutan rupa bentuknya yang agak berbeza, NASA serta Agensi Angkasa Eropah atau ESA kerap kali menjadikan Pulau Lanzarote sebagai lokasi di mana angkasawan belajar menyesuaikan diri dengan keadaan dunia luar. Pada tahun 2019, satu perjanjian kerjasama telah diwujudkan di antara ESA, NASA dan kerajaan Kepulauan Canary - membenarkan kajian terus dijalankan sehingga tahun 2022.

Sejak tahun 2017, ESA telah pun memperkenalkan program latihan yang dinamakan Kursus Pangaea bagi membolehkan latihan praktikal dilakukan di Pulau Lanzarote. Penyelidik juga dibenarkan melakukan latihan berbentuk kemahiran geologi yang diperlukan setiap angkasawan, bagi membiasakan mereka mengutip spesismen atau sampel yang dirasakan penting dalam bakal misi mereka.

Keadaan permukaannya yang kasar dan keras juga amat sesuai untuk digunakan sebagai pusat percubaan pendaratan dan kawalan jentera 'Mars Rover', jadi kebiasaannya mana-mana model Rover yang dibangunkan - akan dipandu secara jarak jauh di Pulau Lanzarote bagi menguji kekuatannya.

Walaupun Taman Negara Timanfaya dipilih sebagai pusat latihan bagi bakal angkasawan, risiko untuk berlakunya letusan gunung berapi tetap tinggi -  jadi setiap hari, mana-mana penduduk, pelawat atau pengunjung perlulah mengetahui informasi terbaru sekiranya ada risiko berlakunya bencana.

Pembentukan utama Pulau Lanzarote berlaku sekitar tahun 1730 hingga tahun 1736, apabila gunung berapi yang aktif tidak henti-henti meletuskan lava dalam tempoh tersebut - sehingga membentuk banyak kawasan yang baru menambahkan keluasannya dengan pertambahan 1/3 daripada keluasan asal. Letusan hampir serupa berlaku sekali lagi pada tahun 1824 selama 86 hari, tidak menambah keluasan pulau tersebut sebaliknya mengubah bentuk muka bumi Lanzarote secara kekal.

Bentuk muka buminya secara keseluruhan agak landai, menghalang udara terkumpul menyebabkan cuacanya menjadi agak kering dan lebih mirip dengan kawasan gurun. Hujan juga tidak turun dengan banyak, berbeza dengan adik-beradiknya yang lain yang mampunyai kawasan bergunung-ganang membantu memerangkap kelembapan.

'Timanfaya' merupakan nama kepada gunung berapi aktif yang bertanggungjawab membentuk sebahagian besar Pulau Lanzarote. Selepas letusannya yang berlaku pada tahun 1730, lebih seratus pusat letusan gunung berapi baru terbentuk, membentuk jaringan kawah yang dinamakan sebagai Montanas del Fuego oleh penduduk tempatan atau 'Mountains of Fire'.

Sekiranya diukur suhu tanah di sana pada kedalaman 10 meter dari permukaan, suhunya dikatakan mampu mencapai lebih 600°C. Sekiranya ada yang dapat berkunjung ke sana, pastikan anda mempunyai pemandu pelancong yang memahami jadual letusan bakal berlaku. Ini kerana terdapat banyak lubang-lubang letusan wap air yang tidak henti-henti mengeluarkan wap panas ke udara setiap hari.

Kita sudah pasti tidak mahu berada bersebelahan letusan semasa ianya berlaku.


7 Saintis Yang Menjalankan Eksperimen Gila Pada Diri Mereka Sendiri

Pada masa kini, untuk menjalankan uji kaji atau eksperimen terhadap sesuatu hidupan, terdapat garis panduan ketat yang perlu dipatuhi oleh para saintis. Namun, pada masa dahulu garis panduan ini tidak wujud dan segelintir saintis dengan sewenang-wenangnya menjalankan uji kaji terhadap diri mereka dengan beranggapan ianya mungkin tidak memudaratkan diri mereka.

Kali ini, kami ingin berkongsi pula senarai beberapa orang saintis yang telah melakukan eksperimen pelik terhadap diri mereka. Malah, ada yang mengalami kecederaan dan dimasukakn ke wad akibat implikasi yang dialami daripada eksperimen yang dijalankan.

Labah-labah Black Widow sememangnya terkenal dengan reputasi sebagai labah-labah yang menghasilkan sengatan sangat berbisa. Sengatannya juga dikatakan 15 kali lebih berbisa daripada ular orok-orok. Namun, kerana saiznya yang kecil, sengatan ini tidaklah membunuh dan ramai orang memandang rendah akan bahaya haiwan ini.

Allan Blair merupaka seorang professor di University of Alabama dan beliau tidak begitu mempercayai kajian statistik dan kajian sains yang direkodkan mengenai haiwan ini. Maka, beliau telah membiarkan haiwan ini mengigitnya. Akibatnya, beliau telah dimasukkan ke hospital selama 2 hari.

Hasil daripada eksperimen yang dilakukan pada dirrinya sendiri ini, beliau telah menulis dengan panjang lebar mengenai pengalamannya dan merekodkan segala simptom yang dirasainya sendiri.

Bagi kebanyakan orang, ular dilihat sebagai haiwan yang sangat berbisa dan boleh menyebabkan kematian. Realitinya, tidak semua jenis ular adalah berbisa. Bagi Tim Friede pula, merasai kesan patukan ular sudah menjadi kebiasaan baginya. Sepanjang 16 tahun, beliau sudah dipatuk oleh lebih 160 ekor ular.

Tujuannya melakukan uji kaji sebegini adalah bagi membina imunisasi terhadap bisa ular dan membantu dalam penciptaan vaksin terhadap racun atau bisa patukan ular. Beliau pernah koma akibat dipatuk oleh 2 ekor tedung selar sebelum pasukan perubatan berjaya menyelamatkannya.

Giovanni Battista Grassi merupakan saintis yang telah melakukan eksperimen yang mengerikan terhadap dirinya sendiri. Selain kajian mengenai malaria, beliau juga banyak mengkaji mengenai cacing parasit. Antara eksperimen yang paling mengerikan pernah dilakukannya adalah memakan telur cacing parasit yang diambil daripada mayat manusia yang sudah  mati kira-kira 1 tahun sebelum itu.

Tujuan kajian ini adalah untuk mengkaji cacing spesis Ascaris lumbricoides, sejenis cacing gergasi yang mampu membesar sehingga 14 inci dalam tubuh manusia. Selepas 22 hari, beliau mendapati telur cacing itu ditemui dalam najis yang keluar daripada tubuh badannya.

Pica merupakan sebuah penyakit yang diketahui umum yang menyebabkan pesakit gemar memakan makanan yang bukan untuk dimakan seperti batu, kayu, rumput dan sebagainya. Frederick Hoelze tidak mempunyai penyakit ini tetapi ingin mengetahui sendiri apakah kesannya sekiranya beliau memakan barang-barang yang pelik ini.

Eksperimen terawalnya adalah untuk mengurangkan berat badan dan pada masa yang sama tidak berasa lapar. Oleh itu, beliau telah memakan daun, batang pisang, bulu burung dan sebagainya. Selain itu, beliau juga telah bekerjasama dengan Anton Julius Carlson untuk mengkaji berapakah masa untuk bendasing yang dimakan ini untuk melepasi sistem pencernaannya sebelum dikeluarkan sebagai najis.

Nathaniel Kleitman juga dikenali sebagai orang gua zaman moden. Saintis daripada Amerika Syarikat ini terkenal dengan uji kajinya mengenai pola tidur manusia. Antara eksperimennya yang terkenal adalah tinggal di dalam gua dan cuba memecahkan norma kitaran hidup manusia selama 24 jam.

Di dalam gua, beliau dan pembantunya ingin "membuang" kitaran hidup siang dalam malam dengan mengelakkan pendedahan kepada cahaya matahari. Beliau ingin memperkenalkan kitaran hidup 30 jam dimana 10 jam untuk tidur, 10 jam untuk berehat dan 10 jam untuk bekerja. Ternyata eksperimen ini gagal dan badan mereka tidak mampu beradaptasi dengan kitaran 30 jam yang ingin diperkenalkan ini.

Max von Pettenkofer adalah seorang saintis yang sanggup mengorbankan dirinya untuk kajian mengenai penyakit kolera. Beliau sanggup menelan bakteria ini dan beranggapan usahanya ini adalah pengorbanan besar demi sains, sama seperti seorang askar yang berjuang di medan perang.

Eksperimen ini dilakukan tidak lain hanyalah untuk membuktikan bahawa infeksi terhadap bakteria kolera semata-mata tidak berbahaya dan terdapat pelbagai faktor kesihatan lain yang perlu diambil kira untuk menyebabkan kematian kepada manusia. Malah, beliau meminum air yang mengandungi bakteria ini di hadapan Robert Koch, saintis yang mempunyai pendapat yang bertentangan dengan dirinya.

Kanser merupakan antara pembunuh utama manusia pada masa kini. Malah, saintis masih mencari penawar bagi penyakit ini. Antara kajian terawal mengenai kanser dilakukan oleh Nicholas Senn untuk membuktikan bahawa sel kanser ini tidak boleh menjangkiti antara manusia sepertimana virus boleh tersebar melalui sentuhan, pernafasan dan sebagainya.

Dalam eksperimannya ini, beliau telah mengambil tisu sel kanser daripada seorang pesakitnya. Kemudian, sel kanser ini diletakkan pada torehan kecil yang dilakukan pada lengannya sendiri. Setelah luka pada tangannya sembuh, didapati kanser tersebut tidak "menjangkitinya". Laporan mengenai dapatan kajian ini telah diterbitkan oleh Journal of the American Medical Association.


5 Struktur Binaan Tertua Dunia Yang Masih Berdiri

Senibina binaan masa lampau walaupun dari segi rekaannya agak terhad, mempunyai struktur yang mempunyai daya ketahanan yang sangat tinggi.

Mungkin disebabkan oleh bahan binaannya yang masih mengekalkan penggunaan bahan batuan semula jadi, masih wujud beberapa buah bangunan binaan masyarakat zaman dahulu yang kini telah pun berusia beribu-ribu tahun lamanya.

Berikut adalah lima bangunan tertua di dunia yang masih berdiri serta terus dipelihara, sebagai rujukan kejayaan masyarakat zaman dahulu memulakan kerja-kerja seni bina.

Menjadi salah satu tarikan utama pelancong untuk ke Sardinia, Itali - Monte d'Accoddi ditemui pada tahun 1954 membolehkan penyelidikan berkenaan asal-usulnya mula dijalankan. Hasilnya, kita dapat memahami bahawa struktur binaan ini digunakan sebagai sebuah altar penyembahan yang dibina sekitar tahun 4000SM ke 3650SM.

Apa yang menghairankan berkenaan binaan Monte d'Accoddi, adalah rekabentuknya yang sangat mirip dengan corak binaan orang Mesopotamia yang terkenal ketika itu. Dibina sama seperti kaedah membina asas sebuah piramid, Monte d'Accoddi mempunyai ketinggian 5 meter dan 27 meter lebar dengan bahagian atasnya digunakan untuk tujuan penyembahan korban pada Dewa atau Tuhan yang mereka sembah ketika itu.

Di sekeliling Monte d'Accoddi, wujud beberapa objek lain seperti Omphalos, sebiji bongkah batu besar yang dipercayai pusat bumi serta sebuah tiang setinggi 4 meter digelarkan Menhir, digunakan sebagai lokasi di mana kaum wanita berdoa dikurniakan cahaya mata - dengan menggosokkan perut mereka pada tiang tersebut.

Kini terletak dalam bandar Warka di Iraq, bangunan kuil yang digelarkan 'Kuil Putih' atau 'The White Temple' ini sudah tidak lagi kelihatan tetapi tapak pembinaannya masih ada dan berjaya dipelihara - dipercayai dibina oleh orang Uruk, nama lama bagi Warka.

Dibina sebagai lokasi penyembahan Dewa Anu, ziggurat Uruk (istilah rasmi masyarakat Mesopotamia bagi mewakili bangunan rekaan mereka) dibina sekitar tahun 4000 ke 3800SM menggunakan bahan batu yang diperbuat daripada lumpur dikeringkan.

Berbeza dengan senibina Eropah sezamannya ketika itu, orang Mesopotamia tidak mempunyai akses kepada batu batan dengan mudah jadi mereka menggunakan kepakaran mereka membentuk sendiri bahan yang diperlukan. Bandar Uruk yang menempatkan lebih 40,000 orang penduduk ditinggalkan sekitar tahun ke 300 sebelum ditemui semula sekitar tahun 1849.

Mempunyai panjang 125 meter serta lebar 60 meter, Makam Saint-Michael atau St. Michael Tumulus merupakan makam yang ditutupi dengan tanah terbesar di Eropah, terletak di Brittany, Perancis. Tambunan tanah setinggi 10 meter memberikan makam ini keunikan tersendiri, dipercayai dibina sekitar tahun 4500SM.

Majoriti artifak yang yang ditemui di dalam Makam St. Michael kini telahpun dipindahkan selepas ditemui kali pertama pada tahun 1862 dan kerja-kerja penyelidikan terhadapnya telah giat dijalankan.

Mempunyai dua ruangan utama yang digunakan, ruangan yang dibina digunakan sebagai pusara kepada golongan bangsawan yang tinggal di sana satu masa dulu - dengan penemuan 15 pusara di dalamnya. Walau bagaimanapun, pelawat tidak lagi dibenarkan masuk ke dalamnya atas faktor keselamatan tetapi masih dibenarkan melawat gereja yang baru dibina di atas tapak asal makam tersebut.

Tumulus of Bougon atau Makam Bougon merupakan sebuah senibina yang dibangunkan semasa era neolitik, bagi tujuan penyimpanan mayat (necropolis) individu yang telah meninggal dunia ketika itu. Ditemui sekitar abad ke 19 memerlukan proses ekskavasi selama lebih setahun dilakukan sebelum berjaya dibuka kepada orang ramai yang berkunjung, untuk melihat sendiri senibina lama yang unik ini.

Pembinaannya berlaku dalam tempoh 1200 tahun berdasarkan kepada perbezaan usia bahan yang digunakan dalam setiap fasa, Makam Bougon mempunyai 5 ruangan berbeza dibina seawal tahun 4700SM. Setiap satu kini dinamakan sebagai Tumulus A, B, C dan E serta Struktur E yang merupakan dinding setinggi 2 meter didirikan sebagai pembahagi kepada 4 ruangan makam ini.

Dibina dengan menggunakan bongkah-bongkah batu gergasi yang bertindak sebagai penampan dan pendinding ruangan yang mahu dibentuk, misteri bagaimana pembina era tersebut berjaya memindahkan bongkah-bongkah batu yang mempunyai berat melebihi 30 tan setiap satu, hanya terjawab pada tahun 1979.

Ditemui pada abad ke 19, Monumen Barnenez atau 'Cairn of Barnenez' merupakan binaan paling tua dalam senarai ini, dianggarkan telah wujud sejak zaman neolitik lagi sejak tahun 4800SM. Berikutan daripada skala binaannya yang agak besar, Monumen Barnenez sering digelarkan sebagai antara binaan gergasi terawal dunia.

Terletak di semenanjung Kernelehen bahagian utara Finistere, Brittany, Perancis mula dibina pada era permulaan berlakunya zaman neolitik, melalui dua fasa pembinaan. Fasa pertama berlaku dalam tempoh 350 tahun, bermula dari tahun 4850SM sehingga 4500SM sebelum disiapkan dari tahun 4200SM hingga tahun 3900SM.

Mempunyai ketinggian 9 meter, Monumen Barnenez dibina ibarat sebuah kuari lengkap dengan terowong bagi memudahkan laluan keluar masuk; semasa pembinaannya. Tidak diketahui apa tujuan sebenar bangunan itu dibina, dengan beberapa pendapat menyebut Monumen Barnenez dibina sebagai pusara pemimpin masyarakat ketika itu. Bagaimanapun, belum ada bukti atau penemuan menyokong pandangan itu.


Bolehkah Menghirup Udara Membuatkan Anda Gemuk?

Cuba anda sedut udara. Segar kan rasanya? Ya, sekiranya anda tinggal dalam suasana yang bersih serta mempunyai kualiti udara yang baik. Bagaimana pula dengan mereka yang tinggal dalam udara tercemar? Adakah menyedut udara tercemar setiap hari, mampu merendahkan tahap kesihatan anda? Jawapannya sudah tentu. Tetapi bagaimana pula kalau ada pendapat menyebut - udara tercemar mampu menyebabkan kegemukan?

Percaya tak? Dakwaan ini ada benarnya berdasarkan kepada kajian yang telah dilakukan oleh beberapa kumpulan saintis di China dan di Kanada.

Bunyinya pasti karut, kerana pada kita - mustahil untuk udara menyumbang kepada masalah berat badan. Namun dua kumpulan saintis dari Ohio State University, Peking University, Imperial College dan China Academy of Science mendapati ada kebenarannya bagaimana udara tercemar mampu menyebabkan masalah kegemukan pada anda.

Kajian yang mereka jalankan masih lagi dalam peringkat awal, melibatkan tikus-tikus yang didedahkan kepada udara tercemar setiap hari. Punca kajian ini dijalankan semuanya untuk mencari punca utama kenapa risiko penyakit jantung melibatkan penduduk bandar lebih tinggi berbanding mereka yang tinggal di kawasan pinggir mahupun pedalaman.

Kumpulan penyelidik di Kanada berjaya menemui perubahan ketara pada berat badan tikus yang didedahkan dengan udara kotor seperti dibandar berbanding tikus yang dibekalkan udara bersih ditapis. Penambahan berat badan secara konsisten berlaku pada semua tikus yang menghidu udara kotor dalam tempoh 10 minggu, melibatkan penambahan jumlah lemak bersaiz mikroskopik 20% lebih tinggi pada bahagian perut dan organ dalaman tikus-tikus yang dijadikan bahan kajian.

Kajian di Beijing pula melibatkan tikus-tikus yang mengandung, mendapati berlakunya perbezaan berat badan ketara pada ibu tikus mengandung dan kandungan yang dilahirkan; berbanding dengan ibu tikus yang hidup dalam suasana udara bersih.

Tikus yang hidup dalam udara kotor di Kanada didapati mempunyai masalah perubahan tahap kesihatan sehinggakan tidak lagi bertindak balas terhadap bahan insulin yang diberikan, sementara tikus di Beijing pula didapati mempunyai masalah lemak berlebihan, kolestrol, kerosakan tisu dan kekurangan daya metabolisme.

Apa yang berlaku setakat ini belum dapat dibuktikan secara fakta namun pendapat awal mengatakan pencemaran udara yang berlaku, menyebabkan berlakunya reaksi pada tubuh tikus yang dijadikan kajian.

Partikel-partikel tercemar bersaiz 2.5 mikrometer dikatakan punca utama masalah gangguan, menyebabkan radang pada bahagian paru-paru sehingga menghalang oksigen dialirkan dengan sempurna dalam tubuh. Apabila situasi itu timbul, tubuh secara automatik akan bertindak balas mengaktifkan sistem perlindungan badan kita - merangsang sistem saraf untuk membebaskan hormon sehingga tubuh gagal mengawal kandungan gula dalam darah.

Sistem perlindungan badan kita juga akan memulakan proses yang digelarkan sebagai 'cytokines' bagi membersihkan darah seterusnya memulakan proses pembaikian tisu badan. Bagi mendapatkan tenaga melakukan semua itu, isyarat kepada otak dihantar - membuatkan tikus menjadi lebih lapar.

Dalam kajian tahun 2011 yang diterbitkan pada tahun 2012 oleh penyelidik dari Columbia University - ibu-ibu yang mengandungkan anak dan terdedah kepada bahan tercemar 'polycyclic aromatics hydrocarbon' atau PAH yang merupakan ejen utama pencemaran udara; didapati melahirkan anak yang mempunyai tahap obesiti lebih tinggi, nilai BMI lebih tinggi dan kandungan lemak lebih tinggi - apabila anak mereka berusia 5 ke 7 tahun.

Ini menunjukkan wujudnya hubungan di antara lokasi tempat tinggal seseorang dengan tahap kesihatan anaknya, di masa depan. Laporan yang sama turut menyebabkan selain pencemaran udara di luar, salah satu sumber utama pencemaran udara yang menyebabkan masalah kegemukan kepada kanak-kanak di situ adalah disebabkan tabiat menghisap rokok yang menyumbang kepada gejala serupa.

Kajian jangka masa panjang yang dilakukan di Ontario, Kanada menunjukkan wujudnya faktor konsisten bagaimana udara tercemar menyumbang kepada masalah obesiti kepada penduduknya, dengan kadar purata dua kali ganda peluang seseorang untuk obese - sekiranya dia tinggal dalam kawasan dengan kualiti udara rendah.

Selain daripada masalah kegemukan, masalah hipertensi juga menjadi masalah utama hidup dalam udara yang kotor.

Apa yang jelas, walaupun belum dibuktikan sepenuhnya - wujud hubungan yang ketara antara kualiti udara yang anda hidu dengan tahap metabolisme badan anda, seterusnya akan memberikan kesan pada tubuh anda.

Beringat-ingatlah selepas ini sebelum anda menyedut udara yang busuk, kerana udara tersebut mungkin akan membuatkan anda berasa lapar seterusnya rasa nak makan dan makan lagi - sehingga satu hari anda jadi gemuk, tanpa sedar.


10 Penyakit Bahaya Yang Boleh Dijangkiti Ketika Melancong

Percutian adalah sesuatu yang sepatutnya memberikan kita ketenangan dan meninggalkan semua kerisauan.

Namun, ramai di antara kita yang tidak mengambil berat tentang kesihatan ketika bercuti. Ini sekaligus membuatkan mereka mudah dijangkiti penyakit di pelbagai kawasan dan negara yang akhirnya akan merosakkan percutian.

iluminasi.com kongsikan 10 penyakit yang ramai tak tahu boleh dijangkiti ketika bercuti.

Berkhemah atau tinggal dalam kabin di kawasan kampung dapat mengurangkan kos ketika mengembara.

Namun, anda perlu lebih berhati-hati jika memilih cara begini. Jika anda tinggal di kabin atau tapak perkhemahan di mana tikus datang dan pergi, anda perlu mengambil langkah berjaga-jaga yang lebih teliti untuk mengelakkan hantavirus.

Hantavirus adalah sejenis penyakit yang sangat berbahaya dan boleh membunuh, berjangkit daripada air kencing dan najis tikus.

Jika anda tersentuh najis tikus di kawasan seperti ini, membasuhnya sahaja tidak cukup kerana ia masih boleh tersebar. Untuk menghilangkan dengan sebetulnya, anda perlukan peluntur, sarung tangan dan topeng muka.

Disebarkan oleh nyamuk, malaria mencetuskan masalah besar bagi penduduk pribumi dan pengembara yang memasuki kawasan endemik ini.

Menurut Thomas M. Miller, MD, profesor perubatan dan pengarah Klinik Pelancongan Perubatan Dalaman UNC, mereka yang menuju ke Afrika, Amerika Tengah atau Selatan, dan sebahagian besar dari India dan Asia Tenggara, harus membawa ubat malaria prophylactic bersama mereka.

Cara terbaik untuk mengelakkan jangkitan penyakit ini adalah dengan mengelakkan diri anda daripada digigit nyamuk.

Nyamuk Anopheles yang membawa malaria paling aktif pada waktu senja dan subuh. Gunakan kelambu dan penyembur serangga, dan pakai seluar panjang serta baju lengan panjang selama waktu berada di kawasan tersebut. B

Kanser kulit adalah kanser yang paling biasa berlaku, malah lebih lazim daripada kanser payudara, prostat atau paru-paru.

Sebagai ahli dermatologi Dr. Paul Yamauchi berkata bahawa semakin anda terdedah kepada matahari, semakin penting untuk anda mengambil langkah berjaga-jaga untuk melindungi diri anda daripada terkesan.

Sebagai tambahan kepada krim pelindung matahari, anda perlu berhati-hati dengan ubat-ubatan yang boleh menyebabkan sensitif terhadap cahaya.

Ini termasuklah ubat-ubatan seperti ubat tekanan darah tinggi dan antibiotik tertentu.

Pakai krim pelindung matahari dan pakaian yang menutupi bahagian badan untuk mengelakkan daripada

Pakailah pakaian pelindung matahari dan pelindung untuk mengelakkan sensitiviti cahaya daripada berlaku dan dapatkan rawatan perubatan jika pembakaran pada kulit pada tahap yang teruk.

Dan jika ini masih tidak cukup membuatkan anda risau, anda perlu tahu bahawa kebanyakan orang tidak menyedari bahawa mereka dijangkiti penyakit ini ketika cacing-cacing ini "menjajah" organ-organ seperti hati, usus, pundi kencing dan organ lain.

Gejala-gejala awal termasuklah gatal pada kulit, demam, menggigil, batuk dan sakit otot. Semua gejala ini berpunca daripada tindak balas badan terhadap telur cacing ini.

Cacing ini biasanya memasuki badan manusia daripada air minuman yang tercemar di bahagian-bahagian di Afrika, Amerika Selatan, Timur Tengah, Asia dan Caribbean.

Tiada vaksin atau ubat-ubatan untuk mencegah, jadi anda perlu lebih berhati-hati ketika meminum air.

Ramai orang tidak menyedari bahawa demam denggi yang juga dikenali sebagai demam "breakbone", adalah bahaya yang boleh dijangkiti di pantai-pantai indah di Caribbean, Amerika Selatan dan Tengah, Kepulauan Pasifik Barat, Australia, Asia Tenggara dan Afrika.

Menurut Dr. Yesim Tozan, profesor klinikal di jabatan kesihatan global Universiti New York, terdapat 128 buah negara yang membawa risiko penyakit ini.

Sebagai penyakit yang dibawa oleh nyammuk, demam denggi mungkin mencetuskan gejala-gejala teruk, atau langsung tidak menunjukkan tanda-tanda anda dijangkiti. Walaupun ia jarang membunuh, demam ini boleh menyebabkan masalah besar kepada mereka yang mengembara kerana ia boleh mengganggu perjalanan dan dimasukkan ke hospital.

Demam denggi adalah penyakit kedua yang paling kerap menyebabkan pengembara dimasukkan ke hospital selepas malaria.

Kita biasanya memberikan perhatian kepada "musim" selesema sahaja, namun ia boleh berlaku sepanjang tahun.

Klinik GeoSentinel mengumpul data tentang penyakit pada pelancong dan mendapati bahawa influenza adalah penyakit yang paling biasa boleh dielakkan. Apa yang perlu dilakukan adalah mendapatkan suntikan vaksin.

Di Amerika Syarikat, influenza muncul pada bulan-bulan musim panas. Di kawasan tropika, selesema boleh disebarkan pada bila-bila masa sepanjang tahun tetapi biasanya tidak menyebabkan epidemik.

Anda berisiko tinggi apabila berada di lapangan terbang atau kawasan yang sibuk dan sesak. Adalah dinasihatkan untuk mendapatkan suntikan vaksin beberapa minggu sebelum anda melancong.

Dr. Miller menganggarkan bahawa sehingga 40% daripada pengembara akan mengalami penyakit yang menyebabkan ketidakselesaan yang sangat teruk apabila mereka mengembara ke negara-negara tidak membangun.

Penyediaan makanan adalah penyebab utama penyakit ini di mana sayur-sayuran atau buah-buahan yang tidak dibasuh dengan bersih, daging yang tidak dimasak dengan betul dan air minuman yang tercemar menjadi sumber isu ini.

Pesakit akan mengalami cirit-birit di antara 4 dan 5 hari, serta kekejangan pada bahagian abdomen. Kes-kes sederhana boleh diubati dengan ubat yang boleh dibeli dari farmasi seperti Pepto-Bismol atau Imodium.

Bagi jangkitan yang lebih teruk, antibiotik yang diambil bersama-sama Imodium boleh memendekkan jangka masa penyakit kepada 12 jam.

Penyakit Hepatitis A disebarkan melalui makanan yang tercemar, biasanya oleh pekerja yang tidak membasuh tangan dengan bersih selepas pergi ke tandas.

Cara terbaik untuk mencegah diri anda adalah dengan satu siri vaksin sebelum berlepas.

Ini adalah langkah berjaga-jaga yang anda perlu ambil serius kerana virus ini akan menyerang hati anda, menyebabkan demam, sakit abdomen, letih dan demam kuning. Jika tidak dirawat, ia boleh berlanjutan sehingga sebulan.

Satu vaksin hepatitis A memberikan pengembara 95% perlindungan dalam masa 14 hari. Vaksin kedua iaitu 6 bulan kemudian, melengkapkan siri ini dan memberikan 99% perlindungan sepanjang hayat.

Jarang berlaku di kawasan industri seperti Amerika Syarikat, Kanada, Eropah barat, Australia dan Jepun, demam tifoid adalah penyakit yang perlu menjadi kerisauan di seluruh dunia. Menurut Dr. George, kawasan yang mempunyai kebarangkalian paling tinggi untuk dijangkiti demam ini adalah di Asia Tenggara.

Juga merupakan bakteria yang tersebar melalui makanan atau minuman yang tercemar, demam tifoid boleh membawa kepada demam panas, letih, lemah, sakit perut, sakit kepala, hilang selera makan, cirit-birit dan ruam.

Jika tidak dirawat, jangkiti ini boleh menyebabkan berlakunya pendarahan dalaman dan kemungkinan kematian.

Demam tifoid dirawat dengan antibiotik dan boleh didiagnos melalui ujian darah atau najis.

Nyamuk bukanlah satu-satunya serangga yang menggigit yang anda perlu risaukan.

Terdapat pelbagai jenis parasit kulit yang boleh menyebabkan banyak masalah kesihatan dari ulser sehinggalah kepada kegagalan organ.

Oleh sebab itu, dicadangkan kepada mereka yang suka mengembara untuk kerap menggunakan penghalau serangga.

Salah satu parasit kulit yang sangat berbahaya termasuklah leishmaniasis, yang disebarkan oleh lalat pasir. Ia boleh membentuk ulser pada kulit dan merosakkan limpa serta hati anda.


Kisah Eksplorasi ke Kutub Utara Dengan Belon Panas Yang Berakhir Dengan Tragedi

Kutub Utara dan Kutub Selatan adalah antara 2 kawasan di muka Bumi ini yang belum dieksplorasi sepenuhnya. Begitu banyak misteri yang terdapat di kawasan ini yang belum dapat dirungkaikan oleh para saintis sepenuhnya. Cuaca sejuk yang ekstrim menjadikan keadaan lebih mencabar.

Pada tahun 1890, Sweden merupakan negara pertama yang bercita-cita untuk mempunyai eksplorasi ke Kutub Utara. Cubaan demi cubaan gagal sehingga menyebabkan seorang jurutera, S.A. Andress ingin mencuba kaedah yang berbeza pula untuk menjayakan projek eksplorasi ke Kutub Utara tersebut.

S.A. Andree telah mencadangkan penggunaan belon panas sebagai medium pengangkutan bagi tujuan eksplorasi tersebut. Ternyata ideanya yang pelik ini tidak disenangi pelbagai pihak. Walau bagaimanapun, beliau mendapat sokongan daripada pencipta dinamit, Alfred Nobel dan Raja Sweden ketika itu, Oscar II.

Kebiasaannya, eksplorasi ke sesuatu kawasan seperti Kutub Utara perlu menggunakan kapal memandangkan jarak perjalanan yang jauh dan tempoh masa perjalanan yang begitu panjang.

S.A. Andree walau bagaimanapun mempertahankan ideanya itu dengan alasan bahawa penggunaan belon panas hanya akan melibatkan sedikit sahaja jumlah krew berbanding dengan jumlah krew kapal. Oleh itu, sekiranya kejadian yang tidak diingini terjadi, hanya sedikit jumlah mangsa yang terkorban termasuk dirinya.

Disebabkan penggunaan belon panas terhad kepada beberapa orang penumpang sahaja, maka beliau perlu memastikan krew yang dipilih untuk menyertai eksplorasi bersamanya itu mestilah seorang yang pakar dalam sesuatu bidang.

Pada awalnya, beliau telah memilih salah seorang rakan baiknya, Nils Strindberg seorang Professor Fizik dan Nils Ekholm, seorang ahli metereologi yang berumur 47 tahun. Termasuk dirinya, hanya 3 orang sahaja yang akan terlibat dalam eksplorasi yang dianggap mustahil ini.

Bukan mudah untuk mencipta belon panas yang perlu bergerak beribu-ribu kilometer jauhnya. Persoalan lebih penting, mampukah belon ini bertahan dengan cabaran suhu dan cuaca sekeliling? Adakah cukup bekalan gas hidrogen yang dibawa untuk terbang dari Denmark ke Kutub Utara dan kembali semula?

Bahagian belon diperbuat daripada kain khas bersama campuran gelatin bagi memastikannya benar-benar tahan lasak dan tidak mudah koyak. Selain itu, pasukan ini juga menghadapi kesukaran mengumpulkan dana bagi meneruskan projek ini memandangkan tidak ramai yang yakin ianya akan berjaya.

Keadaan bertambah teruk apabila salah seorang daripada anggota pasukan ini, Nils Ekholm telah menarik diri memandangkan beliau tidak yakin bahawa ekspedisi ini akan berjaya dan sangat berisiko tinggi. Tempatnya kemudian telah diganti oleh Knut Frankel, seorang jurutera yang hanya berumur 27 tahun.

Pelbagai cabaran demi cabaran telah dihadapi oleh S.A. Andree dan pasukannya sebelum akhirnya ekspedisi ini menjadi realiti. Pada tarikh 11 Julai 1897, mereka akhirnya berlepas bagi memulakan ekspedisi yang dianggap mustahil ini.

Bergantung pada arah dan kekuatan tiupan angin, perjalanan mereka ke Kutub Utara Utara dijangka mengambil masa sekitar 30 hingga 60 jam. Selepas berlepas, tidak kedengaran lagi berita mengenai mereka ini. Walau bagaimanapun, kisah mereka ini tidak hanya tamat disini.

33 tahun kemudian, sekumpulan ahl geologi telah mendarat di sebuah pulau yang kini dikenali sebagai Kvitoya. Mereka menemui sesuatu yang mengejutkan - serpihan tulang-tulang manusia bersama-sama beberapa buah jurnal.

Jurnal ini dijumpai itu dalam keadaan basah dan tulisan di dalamnya tidak begitu jelas. Namun setelah mengeringkannya dan usaha pemuliharaan dilakukan terhadap junal tersebut, barulah mereka sedar ianya adalah milik pasukan daripada Sweden yang dilaporkan hilang semasa melakukan ekspedisi ke Kutub Utara dengan menaiki belon panas.

Jurnal ini merupakan catatan kumpulan ini sewaktu melakukan ekspedisi ini. Dalam tulisan yang ditemui, pasukan ini dikatakan telah selamat mendarat di satu kawasan yang tidak dikenalpasti. Dianggarkan jarak mereka ke Kutub Utara adalahn sejauh 500 kilometer.

Selepas itu, dengan menggunakan "sledges", mereka telah menarik barang-barang yang dibawa. Keadaan ketika itu digambarkan sangat ekstrim dengan suhu yang terlampau sejuk dan kepenatan yang teramat sangat. Mereka meneruskan hidup dengan memakan daging beruang kutub yang diburu.

Nils Strindberg, salah seorang anggota pasukan ekspedisi ini juga telah menulis surat kepada tunangnya yang memberitahu beliau berada dalam keadaan baik dan meminta tunangnya tidak khuatir akan dirinya. Beliau juga turut berjanji akan pulang segera.

Satu minggu kemudian, pengiraan yang dilakukan menunjukkan mereka sebenarnya sudah tersasar jauh daripada kem yang menjadi destinasi tempat berehat mereka. Cuaca juga dikatakan semakin menurun dan makanan makin sukar ditemui. Tulisan dalam jurnal itu kemudiannya bersambung sehingga tarikh 8 Oktober dimana tulisan milik Andree menyatakan cuaca semakin buruk,

Knut Frankel and Nils Strindberg (kanan) bersama beruang kutub yang diburu mereka

Tulisan akhir yang tercatat dalam jurnal tersebut ditulis oleh Nils Strindberg pada tarikh 17 Oktober. Beliau hanya menulis “Home 7:05 a.m.”.

Tidak dapat dipastikan apakah sebab utama kematian ketiga-tiga individu ini. Antara teori yang popular menyebabkan kematian mereka ini adalah dehidrasi, serangan beruang, keracunan makanan akibat memakan daging beruang, pengambilan candu berlebihan (biasanya digunakan sebagai penahan sakit pada kaki) dan sebagainya.

Mayat Andree telah ditemui oleh pasukan geologi ini dalam keadaan beku dan masih memakai but. Walau bagaimanapun, kepalanya telah hilang dan daging pada bahagian perut ke atas juga telah hilang dipercayai telah dimakan binatang buas.


Mengapa Rumput Yang Baru Dipotong Berbau Wangi?

Sekiranya anda seorang penggemar alam semulajadi yang suka bersiar-siar, hidung anda pasti gemarkan bau yang terhasil oleh sekeliling anda.

Bau pokok, tumbuhan, udara dan apa saja yang ada di sekitar anda mampu menyebabkan deria bau anda aktif, mampu menenangkan anda daripada keresahan dan ketegangan. Salah satu tumbuhan yang banyak penulis cukup gemarkan baunya, adalah rumput.

Walau demikian, rumput mempunyai dua bau yang sangat berbeza - dalam keadaan biasa, rumput mempunyai bau yang agak kering dan tidak kuat, tetapi rumput yang baru dipotong pula mempunyai bau yang agak kuat dan boleh dikatakan sedap dihidu. Mengapa wujud perbezaan itu?

Bila kita terbau bau rumput yang baru dipotong, bau yang terhasil hanya dengan berada di sekitarnya agak unik serta jarang sekali berlaku di mana-mana tempat lain. Sehinggakan kita mampu mengenali bau tersebut dengan mudah.

Apa yang kita bau setiap kali berlakunya proses pemotongan rumput, adalah tindak balas kimia yang terhasil akibat daripada pelepasan bahan yang dinamakan sebagai 'green leaf volatiles' atau GLV ke udara.

GLV merupakan sebatian berasaskan karbon yang akan dibebaskan oleh rumput ke dalam atmosfera setiap kali berlakunya 'kecederaan' pada dirinya. Proses ini sebenarnya berlaku setiap masa, mungkin disebabkan oleh gangguan serangga, jangkitan atau juga berlakunya disebabkan rangsangan semulajadi.

Bagaimanapun, apabila berlaku dalam skalan kecil - GLV yang dirembeskan ke udara hanyalah dalam amaun rendah. Tetapi apabila satu padang rumput tercedera disebabkan oleh aktiviti memotong rumput sama ada dengan menggunakan mesin atau gunting - GLV dalam amaun tinggi dilepaskan sehingga mampu membuatkan kita menghidu GLV yang ada.

Bau rumput baru dipotong sebenarnya adalah petunjuk rumput sebenarnya sedang melalui proses pemulihan akibat kerosakan yang telah berlaku kepadanya.

Apa yang kita bau sebenarnya adalah campuran bahan hidrokarbon beroksigen, mungkin mempunyai gabungan bahan seperti metanol, etanol, acetaldehyde dan acetone yang membentuk GLV.

GLV pula bukanlah hanya dilepaskan oleh rumput yang cedera, sebaliknya semua jenis tumbuhan mampu melepaskan GLV - bukan saja akibat mengalami kerosakan, malahan untuk bermacam jenis fungsi lain.

Sebagai contoh, sejenis pokok tembakau didapati mampu melepaskan GLV apabila diganggu ulat gonggok - bagi memanggil serangga lain agar memakan ulat gonggok tersebut.

GLV juga menjadi sistem amaran kepada pokok-pokok serta tumbuhan, mampu 'memberitahu' pokok atau tumbuhan lain lebih awal yang sama spesis mereka untuk bersedia menghadapi gangguan.

Rumput misalnya menggunakan GLV bagi menghantar isyarat kepada rumput-rumput lain yang berdekatan untuk memindahkan bahan-bahan penting bagi tumbesaran, ke bahagian akar secepat mungkin sebaik saja rumput pertama dipotong.

Sistem ini membolehkan rumput masih mempunyai khasiat secukupnya untuk tumbuh semula selepas dipotong dan tidaklah mereput, setiap kali dipotong.

Perubahan kimia yang berlaku akibat sistem amaran, rawatan kecederaan dan kawalan trauma pada pokok dan tumbuhan ini, merupakan satu fenomena yang sangat unik.

Beberapa situasi lain GLV akan dilepaskan ke udara adalah apabila pokok atau tumbuhan mahu mengubati dirinya sendiri ibarat merawat luka - dengan mempercepatkan pembentukan sel-sel baru, melawan jangkitan bakteria atau jangkitan kulat yang berlaku.

Kami harap artikel ini dapat memperjelaskan kepada anda mengapa rumput yang baru dipotong, mempunyai bau yang berbeza dengan rumput biasa. Bau yang anda dapat hidu, menandakan berlakunya kerosakan pada rumput tersebut dan ia sedang memberikan amaran kepada rakan-rakannya yang lain - yang mereka sedang diserang.


Yahudi Donmeh - Golongan Berpura-Pura Islam Yang Merevolusi Turki Kepada Negara Sekular

Ketika abad ke 17, terdapat seorang tokoh berbangsa Yahudi bernama Shabbetai Tzevi. Shabbetai Tzevi berasal daripada keluarga Sephardi yang kemudiannya menetap di Smyrna. Sephardi adalah keturunan Yahudi yang berasal daripada Sepanyol atau Portugal dan mereka ini juga digelar "The Jews of Spain".

Dia mula mempelajari tradisi mistik Yahudi yang dikenali sebagai Kabbalah sejak daripada muda dan ilmunya sangat tinggi sehingga dia mendakwa dirinya sebagai Messiah. Walau bagaimanapun, masyarat Yahudi yang berfahaman Judaism tidak mempercayai dakwaan tersebut dan menganggap dia seorang yang sesat.

Namun, kerana pengaruhnya yang kuat, Shabbetai Tzevi berupaya mendapat begitu ramai pengikut. Malah, ramai pengikutnya percaya bahawa dia akan menguasai kota Konstatinopel dimana dia akan ditabalkan sebagai Sultan.

Fahaman sesat yang dibawa olehnya telah sampai ke pengetahuan Sultan Mehmed IV. Sultan telah mengarahkan Shabbetai Tzevi meninggalkan fahaman tersebut dan menganut agama Islam pada tahun 1666. Perkara tersebut telah menyebabkan dia dan kumpulan fahamannya kucar-kaci buat seketika.

Walaupun bagaimanapun, kumpulan pengikut Sabbatean ini enggan melepaskan terus identiti mereka. Kira-kira 300 keluarga pengikut Shabbetai Tzevi telah memeluk agama Islam bersamanya dan membina sebuah penempatan di Salonika.

Walaupun secara luarannya mereka menganggap diri mereka sebagai orang Islam, golongan Yahudi ini masih mengamalkan kepercayaan mereka secara sembunyi-sembunyi. Perkara ini menyebabkan orang tempatan sendiri amat curiga akan status agama mereka ini, tidak seperti orang Muslim dari Bosnia dan Albania yang dilihat menerima cara hidup Islam sepenuhnya.

Disebabkan inilah, orang tempatan Turki pada ketika itu menggelarkan golongan Yahudi pengikut Shabbetai Tzevi ini sebagai "Donmeh". Donmeh merupakan perkataan bahasa Turki yang membawa maksud "berpaling". Mereka dilihat sebagai hanya berpura-pura sahaja dari segi luaran dan bukannya memeluk agama Islam sepenuhya.

Pada abad ke 19, Empayar Uthmaniyah dikatakan telah jauh ketinggalan berbanding teknologi orang Eropah. Maka, timbullah gesaan keperluan pembaharuan dan pemodenan di Turki.

Maka, antara 1830 dan 1870, Reformasi Tanzimat telah dilancarkan. Ianya merupakan satu bentuk program reformasi daripada segi pendidikan, politik dan ekonomi. Ianya dianggap sebagai usaha untuk memodenisasikan Turki dan mengembalikan kuasa kerajaan Uthmaniyah yang semakin merudum.

Usaha-usaha itu memuncak dalam perlembagaan pada tahun 1876, tetapi tidak lama  kemudian dimansuhkan dan monarki mutlak dipulihkan. Pada ketika inilah, pergerakan pemuda-pemuda Turki telah ditubuhkan yang dicetuskan dari kawasan Salonika. Mungkin sekadar kebetulan, disini jugalah berasalnya keturunan orang Yahudi Donmeh dan keturunan mereka.

Mereka inilah kumpulan yang telah menyusup kerajaan Uthmaniyyah dan merampas kedudukan kuasa dan pengaruh, seterusnya memulakan proses modenisasi yang berkiblatkan orang Barat. Golongan ini juga menggelar diri mereka sebaga "İttihat ve Terakki Cemiyeti", yakni sebuah jawatakuasa untuk menyatukan rakyat dan memajukan negara.

Antara individu berpengaruh dalam reformasi ini adalah Mehmet Cavit Bey, seorang pengikut fahaman Sabattean yang telah dilantik sebagai Menteri Kewangan pada tahun 1908. Mehmet Cavit Bey juga merupakan individu yang sangat mengagumi cara pentadbiran Otto von Bismarck, Chancellor pertama Jerman.

Ketika Perang Dunia Pertama, negara Turki telah berjuang bersama negara Jerman dan Austria-Hungary. Golongan-golongan pemuda pengikut Sabbatean inilah yang telah memainkan peranan penting membawa masuk Penasihat tentera Jerman untuk memerintah tentera Uthmaniyyah.

Pada ketika inilah, seorang pemuda bernama Mustafa Kemal telah diangkat sebagai seorang pegawai sebelum pengaruhnya berterusan naik ke peringkat yang lebih tinggi. Pada ketika inilah dia mendapat gelaran "Kemal" yang membawa maksud bijaksana.

Mustafa Kemal berasal dari Salonika (sama sepertika pengikut fahaman Sabbatean) dan mendapat pendididkan awal di sekolah sekular (Şemsi Effendi) dimana hampir kesemua tenaga pengajarnya adalah golongan Yahudi Donmeh.

Peningkatkan pantas jawatan Mustafa Kemal dalam barisan Tentera Uthmaniyyah dan kawalan pasukan pertahanannya yang mantap terhadap kawasan Dardanelles telah membantu menguatkan pengaruhnya pada waktu itu. Dalam sekelip mata, Mustafa Kemal telah diangkap sebagai pemimpin.

Begitulah sedikit sebanyak kisah mengenai golongan Yahudi Donmeh dalam proses pensekularan kerajaan Turki. Golongan ini memberikan impak besar terhadap sejarah Turki yang ada pada masa kini walaupun jumlah mereka dianggap kecil pada waktu tersebut.

Berkenaan dengan Mustafa Kemal, tidak banyak yang dketahui mengenai asal-usul keluarganya. Golongan Yahudi Donmeh juga ada segelintirnya yang mendakwa bahawa Mustafa Kemal merupakan sebahagian daripada mereka memandangkan dia membawa mesej perjuangan yang sama dengan mereka dalam mentransformasikan Turki kepada sebuah negara sekular.


Kisah Doktor Yang Mengesyaki Wabak Coronavirus dan Diarahkan Berdiam Diri

Pada penghujung bulan Disember tahun 2019, Dr. Li Wenliang mula menyedari wujud sesuatu yang aneh dalam 7 kes melibatkan pesakit pneumonia yang sedang ditanganinya.

Menyedari simptom-simptom pesakit mempunyai persamaan seperti wabak SARS yang pernah melanda negara China  tahun 2003, Li cuba berkongsi pendapatnya dalam kumpulan mesej yang dianggotai doktor-doktor lain ditempat dia bertugas.

Tujuannya berniat baik dengan mengingatkan agar petugas mula mengamalkan pemakaian pakaian perlindungan keselamatan bagi melindungi diri dari jangkitan.

Mendapat maklum balas positif hasil daripada perbincangan mereka, pada ketika itu Dr. Li tidak menyedari apa yang sedang mereka hadapi ketika itu merupakan sejenis serangan yang belum pernah ada sebelum ini.

Bermula daripada perkongsian itu, pada awalnya perbincangan mereka hanya berlaku dalam peringkat dalaman di kalangan rakan sekerjanya. Tidak diketahui bagaimana hasil perkongsian yang dikarang beliau dalam kumpulan doktor itu boleh sampai ke media sosial pada 30 Disember 2019.

Tangkap layar amaran dan peringatan yang diberikan kepada rakan sejawatnya mula tular di dalam laman mikro blog Weibo, membuatkan netizen mula memperkenalkan terma '#WuhanSARS' - istilah itu menjadi sangat popular sehingga naik menjadi kata kunci nombor satu dalam laman web tersebut.

Amaran beliau membuatkan nama Dr. Li Wenliang disebut-sebut selepas mesejnya ditularkan dan dikongsi, memulakan kebimbangan berlakunya satu lagi wabak jangkitan besar-besaran mirip SARS di China.

Risau dengan kesan penularan amaran tersebut, Weibo bertindak memadamkan kesemua perkongsian berkaitan 'Wuhan SARS' dan semua perkongsian baru tidak lagi disiarkan secara automatik, akan ditapis terlebih dahulu.

3 hari kemudian, Dr. Li mendapat arahan untuk menghadirkan diri ke Bahagian Sekuriti Keselamatan Awam Wuhan bagi memperjelaskan berkenaan isu tulisannya yang tular.

Dalam siasatan, Dr. Li didakwa sengaja mahu mencetuskan kebimbangan kepada orang awam dengan melakukan dakwaan tidak berasas atas apa yang telah berlaku di hospital di mana dia bertugas. Cubaan memberikan penjelasan seolah tidak diendahkan pihak berkuasa.

Sebaliknya Dr. Li diberikan satu surat amaran yang perlu ditandatangani dan dipatuhi sepenuhnya, sebagai persetujuan agar terlepas dari hukuman penjara kerana mengganggu ketenteraman awam.

Disoal adakah dia faham akan akibatnya menyebarkan khabar angin berkaitan penyebaran wabak boleh menyebabkan tindakan lebih tegas diambil kepadanya, Dr. Li mengakui dia faham dan dia akan akur.

Kes perkongsian Dr. Li ditutup dan didiamkan walaupun dalam masa yang sama beberapa kes jangkitan paru-paru mula dilaporkan di Wuhan.

Majoritinya melibatkan individu yang pernah berkunjung atau bekerja di pasar basah Huanan yang terletak dalam daerah tersebut.

Apa yang cuba disembunyikan kerajaan China mula gagal dibendung, selepas terlalu ramai individu dijangkiti.

Kerajaan China akhirnya tidak lagi mampu melindungi apa yang berlaku, mengesahkan berlakunya penyebaran wabak jenis baru 2019-nCoV pada 7 Januari 2020 secara rasmi; menandakan amaran Dr. Li hampir dua minggu sebelum itu ada asasnya.

Walaupun begitu, amaran yang dikeluarkan kerajaan China pada ketika ringkas serta kurang menyeluruh, disebabkan andaian jangkitan hanya boleh berlaku melalui pemindahan virus daripada haiwan berjangkit kepada manusia.

Tiada usaha lebih ketat dijalankan. Hanya selepas pengesahan bahawa jangkitan turut sama boleh berlaku melibatkan penyebaran melalui udara dan sentuhan manusia dengan manusia, situasi mula menjadi kucar-kacir.

Dr. Li yang diarahkan untuk tidak lagi melakukan perkongsian kembali bertugas seperti biasa, tidak lagi menulis apa-apa status yang boleh mengundang kontroversi.

Dalam tempoh 2 hari dari 8 dan 9 Januari 2020, beliau ditugaskan merawat seorang pesakit yang mempunyai masalah glaukoma.

Walaupun menggunakan peralatan keselamatan seperti topeng muka, pada 10 Januari 2020 Dr. Li sendiri mula menampakkan petanda awal jangkitan coronavirus pada dirinya. Dia mula menampakkan simptom batuk-batuk dan demam panas, akhirnya dimasukkan ke dalam hospital untuk rawatan lebih rapi pada 12 Januari 2020.

Pesakit glaukoma yang dirawat beliau beberapa hari sebelum itu rupa-rupanya merupakan salah seorang pembawa virus yang pada masa itu masih lagi belum rasmi penemuannya.

Tanggal 20 Januari 2020, kerajaan China mengisytiharkan 2019-nCoV sebagai wabak yang memerlukan proses kuarantin penuh dilakukan. Darurat diisytiharkan di Wuhan bagi membendung penularannya.

Dr. Li masih dalam rawatan di hospital cuba melawan jangkitan. Beberapa ujian bagi mengesahkan status jangkitannya kembali dengan hasil negatif.

Hanya pada 30 Januari 2020, melalui melakukan perkongsian di Weibo - Li mengesahkan dirinya telah pun dijangkiti sejenis virus corona unik; yang pada ketika itu telahpun mula mencetuskan panik di seluruh dunia.

Dalam perkongsiannya selepas itu yang dilakukan tanpa lagi takut dengan hukuman penjara, Dr, Li secara terbuka menjelaskan kekesalannya terhadap apa yang telah berlaku ke atas dirinya.

Beliau cukup terkilan dengan langkah kerajaan China menggunakan ugutan bagi mendiamkan dirinya terlebih dahulu, berbanding cuba mendengar apa yang ingin disampaikan serta justifikasinya sebagai seorang pegawai perubatan semasa disoal siasat.

Doktor Li yang pada ketika itu sedang menanti kelahiran anak keduanya memuat naik surat persetujuan yang ditandatangani, memaparkan secara terbuka arahan serta amaran kerajaan China yang diwartakan kepadanya.

Keadaannya bagaimanapun bertambah kritikal, sehinggakan jantungnya terpaksa dipam bagi membantu meneruskan hayatnya.

Tepat pada jam 2.58 pagi (waktu China) bertarikh 7 Februari 2020, Dr. Li Wenliang menghembuskan nafasnya yang terakhir akibat jangkitan coronavirus.

Kematian Dr. Li Wenliang mendapat reaksi besar kumpulan netizen, khasnya pengguna Weibo yang berang dengan tindakan kerajaan China mendiamkan amaran beliau sejak awal.

Pihak berkuasa daerah Wuhan digesa oleh orang ramai memohon maaf kepada keluarga Dr. Li Wenliang, atas kealpaan dan keegoan mereka tidak mengendahkan amaran yang dikeluarkan oleh seorang pakar perubatan - berdasarkan kepada pemerhatiannya sendiri di hospital di mana dia bertugas.

Adakah situasi akan berubah menjadi lebih baik, sekiranya ada pihak mengkaji saranan Dr. Li yang hadir hampir 2 minggu lebih awal dengan lebih serius? Mungkin.

Namun semua kemungkinan pasti akan tertutup, sekiranya mana-mana kerajaan atau pemerintah dalam dunia terus membutakan mata dan telinga meletakkan pembentukan imej dan persepsi sebagai fokus utama.

Hinggakan wabak yang berbahaya dan masih dalam peringkat permulaan, dirasakan perlu diselindungi agar orang awam tidak berhadapan dengan situasi panik.

Apa yang lebih menghairankan - semasa mendiang terlantar di katil hospital melawan jangkitan, kerajaan China masih tegas menafikan berlakunya jangkitan kepada mana-mana pegawai perubatan yang berkhidmat.

Sedangkan pada ketika itu Dr. Li Wenliang sendiri sudah separuh nyawa, bertarung dengan paru-paru yang semakin sempit bergelut dalam rasa kelemasan.


Setiap Penduduk di Pulau Ini Sentiasa Membawa Topeng Keselamatan - Miyake-Jima

Negara Jepun boleh dianggap sebuah negara yang tidak bernasib baik dari segi geografinya. Gempa bumi, bentuk muka bergunung-ganang dan ancaman tsunami merupakan cabaran bagi negara ini dan perkara ini sudah kami tulis panjang lebar dalam artikel "Kenapa keadaan geografi di Jepun sangat teruk?".

Di Jepun juga, terdapat sebuah kawasan yang boleh dianggap unik kerana setiap penduduknya di pulau ini dikehendaki membawa topeng keselamatan setiap masa. DIkenali sebagai Miyake-Jima, ianya adalah sebuah pulau yang memiliki gunung berapi yang masih aktif.

Percaya atau tidak, walaupun dianggap bahaya kerana memiliki gunung berapi yang masih aktif, terdapat kira-kira 2,415 orang yang menjadikan kawasan pulau ini sebagai rumah mereka.

Mungkin ada segelintir daripada anda tertanya-tanya, mengapakah penduduk ini seolah-olah mengambil risiko membina penempatan di kawasan seperti ini? Kami tidak mempunyai jawapan khusus untuk persoalan ini, namun terdapat 4 kelebihan tinggal di kawasan gunung berapi walaupun kawasan ini secara umumnya dilihat merbahaya.

Kawasan gunung berapi di pulau ini masih lagi aktif dan berterusan melepaskan gas beracun ke udara. Keadaan ini menjadikan udara di sekelilingnya berada pada keadaan tidak sihat untuk pernafasan manusia, seterusnya memaksa penduduk setempat memakai topeng keselamatan.

Dalam satu dekad kebelakangan ini sahaja, gunung berapi di pulau ini sudah meletus sebanyak 6 kali. Kali terakhir letusan berlaku adalah di Gunung Oyama pada tahun 2000 yang telah mengembuskan gas-gas beracun sulfur dioxsida.

Letusan pada Jun 2000 ini menjadikan 20% kawasan tanah rata berhampirannya tidak selamat untuk didiami. Bagai jatuh ditimpa tangga, selepas kejadian letusan ini pulau ini dilanda pula bencana gempa bumi sebanyak 17,500 kali gegaran. Ya, tujuh belas ribu!

Walaupun letusan gunung berapi di Gunung Oyama berlaku pada bulan Jun, hanyalah 3 bulan kemudian iaitu pada bulan September kerajaan telah mengarahkan penghijrahan keluar beramai-ramai penduduk dari pulau ini ke kawasan yang lebih selamat.

Walaupun arahan pengosongan telah dikeluarkan oleh kerajaan, ada juga segelintir kecil penduduk pulau ini yang masih berdegil untuk tidak berpindah keluar ke tempat lain. Pada masa yang sama, kerajaan juga mengharamkan sesiapa sahaja untuk datang berdekatan ke pulau ini selama 5 tahun.

Langkah tersebut diambil memandangkan Gunung Oyama telah menghembuskan kira-kira 10,000 hingga 20,000 tan gas bertoksik setiap hari dalam tempo 2 tahun. Malah, sehingga kini satu pertiga daripada kawasan pulau ini masih lagi ditutup kepada orang awam.

Dalam tempoh 2 tahun ini juga, asap dan gas yang dilepaskan daripada gunung ini juga sangat tebal dan berisiko pada kesihatan. Kerana tahap penglihatan yang sangat terhad juga, selama 8 tahun lamanya semua penerbangan keluar dan masuk ke pulau ini telah dibekukan.

Pada tahun 2005, kerajaan telah menarik balik larangan untuk memasuki pulau ini. Penduduk asal pulau ini yang telah dipindahkanke Tokyo juga telah dibenarkan pulang kembali ke pulau ini. Daripada kira-kira 3600 orang yang telah berpindah keluar sebelum itu, 2800 daripadanya telah mengambil kputusan untuk kembali ke pulau ini.

Di sesetengah kawasan di pulau ini, kerajaan telah mengarahkan setiap penduduk agar membawa topeng keselamatan setiap masa. Malah, kemasukan ke pulau ini juga telah dihadkan mengikut umur seseorang individu tersebut. Kerajaan juga pada masa yang sama telah melakukan pemeriksaan kesihatan kepada penduduk tempatan.

Selain penduduk tempatan, pulau ini juga kini dibuka kepada pelancong luar yang inginkan cabaran dan suasana berlainan. Pelancong yang ingin menjejakkan kaki ke pulau ini juga disarankan melakukan ujian  perubatan pernafasan sebelum dan selepas datang ke sini.

Kerajaan memandang keunikan yang ada di pulau ini mempunyai nilai komersial untuk diketengahkan. Maka, tidak hairanlah anda boleh melihat topeng gas keselamatan boleh didapati dengan mudah di kedai-kedai runcit dan jeti.

Mungkin ada antara pembaca tertanya-tanya mengapakah terdapat pelancong yang sanggup datang ke tempat sebegini. Untuk makluman, pulau ini merupakan sebahagian daripada Taman Nasional Fuji-Hakone-Izu yang kaya dengan flora dan fauna yang sangat unik. Pagi penyelam pula, kawasan sekitar pulau ini adalah syurga terumbu karang dan terdapat populasi ikan lumba-lumba.


Fahami Transgender Dalam Perspektif Islam - Mukhannath

Bagaimana masyarakat perlu menerima golongan pondan atau dalam bahasa modennya 'transgender'? Soalan ini pasti bermain-main difikiran setiap ahli masyarakat kita, kerana kewujudan golongan seperti ini, menimbulkan banyak kekeliruan di kalangan kita.

Menurut perspektif agama Islam, golongan transgender digelarkan sebagai 'mukhannath' atau 'mukhannas'; ditakrifkan sebagai golongan lelaki yang cuba hidup bercanggah dengan jantina kelahirannya. Berbeza dengan golongan khunsa, Islam menggariskan beberapa garis panduan yang agak keras dalam menangani isu transgender.

Ini kerana amat jelas sekali Islam melihat fenomena transgender merupakan satu masalah atau satu kesalahan yang dilakukan, kerana seseorang itu melanggar tabiinya sendiri. Bagaimana kita mahu menyantuni mereka ini dan kenapa Islam mewujudkan sekatan bagi golongan seperti ini?

Tidak wujud jantina lain selain daripada lelaki dan wanita, dengan kumpulan orang khunsa atau mereka yang dilahirkan mempunyai dua organ seksual sekalipun perlu memilih salah satu daripada dua jantina itu.

Istilah moden yang kita gunakan bagi mewakili mereka seperti mak nyah, pondan atau transgender memang jelas merujuk kepada golongan ini, tetapi Islam mempunyai beberapa takrifan sendiri bagi menjelaskan kelompok ini dengan lebih terperinci; 'mutashabbuh' merupakan istilah am bagi merujuk kepada individu yang mahu menyerupai sesuatu jantina yang bukan jantina kelahirannya, tak kira lelaki atau wanita.

'Tashabbuh' membawa makna menyerupai sesuatu, jadi seorang al-mutashabbuh mewakili seorang individu yang mahu menjelma menyerupai sesuatu yang lain. 'Mukhannath' mewakili golongan lelaki mahu jadi wanita, sementara bagi wanita yang berusaha menjadi lelaki; mereka akan digelarkan sebagai 'mutarrajilat.'

Bagi kumpulan mukhannath atau transgender lelaki ini, mereka juga boleh dibahagikan kepada 3 kategori berbeza mengikut tahap perubahan yang mereka sanggup lakukan kepada diri sendiri, demi mencapai perubahan atau transformasi ke arah menjadi seorang wanita.

Kumpulan tahap rendah cukup dengan keinginan memakai pakaian yang sepatutnya hanya dipakai kaum wanita. Bagi kategori sederhana, mereka mula mempunyai keinginan mahu memiliki buah dada dan berjinak-jinak dengan perubahan fizikal. Kumpulan paling ekstrim pula adalah mereka yang sudah berani menukar alat kelamin mereka, agar membolehkan mereka mempunyai kemaluan mirip seorang wanita.

Tidak ada kompromi dalam Islam apabila isu berkaitan seseorang yang mahu hidup bukan sebagai jantina kelahirannya - disahkan haram berdasarkan kepada beberapa dalil yang ada. Antara hadis yang menjelaskan tentang status pengharaman ini adalah

Dari Ibn ‘Abbas R.Anhuma; Nabi SAW telah melaknat lelaki yang menyerupai perempuan dan orang-orang perempuan yang menyerupai lelaki. Wujud beberapa dalil lagi yang mengharamkan tingkah laku serta perbuatan kumpulan ini, yang anda boleh rujuk daripada perkongsian Mufti Wilayah Persekutuan di pautan ini.

Masih ramai yang keliru seterusnya menyamakan khunsa dan mukhannath (mukhannas), meletakkan kedua-duanya dalam kumpulan serupa - sedangkan kedua-duanya langsung tidak boleh dianggap sama.

Khunsa adalah individu yang dilahirkan dengan kondisi unik; sama ada mereka mempunyai kedua-dua alat kelamin ataupun langsung tidak mempunyai alat kelamin - membolehkan mereka memutuskan sendiri jantina mana yang akan menjadi pilihan mereka, berdasarkan kepada naluri sendiri.

Mukhannath pula adalah mereka yang mempunyai zakar tetapi mengalami masalah penyakit psikologi yang membuatkan dia mahu menjadi lelaki.

Tahukah anda, daripada perspektif undang-undang negara kita - baik dari undang-undang sivil mahupun undang-undang syariah; berkaitan hak transgender?

Sebuah kes yang menjadi rujukan sehingga kini, menjadi kes pertama bagaimana mahkamah sivil negara kita membenarkan pertukaran jantina melibatkan seorang individu lelaki menjadi wanita.

Kes yang diputuskan pada tahun 2006 melibatkan pendakwa yang hanya dikenali dengan nama 'BGHL' (pautan PDF) yang menyaman Jabatan Pendaftaran Negara, mencatat sejarah menjadi kes pertama kebenaran pertukaran jantina dibenarkan - selepas BGHL bertindak menyaman JPN apabila permohonannya mahu menukarkan nombor kad pengenalan kepada nombor yang berakhir genap, ditolak.

Laporan beberapa orang pakar perubatan didengar pihak mahkamah, dengan faktor kromosom, ketiadaan organ testis yang sudah pun dibuang serta ketiadaan zakat pada pendakwa menjadi hujah hakim untuk membenarkan permohonan itu diteruskan, seterusnya mengarahkan JPN meminda rekod pendaftaran beliau bukan lagi sebagai lelaki, tetapi sebagai seorang wanita.

Persoalan yang timbul berdasarkan keputusan ini adalah potensi untuk wujudnya kekeliruan besar, seandainya kes serupa berlaku melibatkan seorang individu Muslim - adakah dia akan dikira melakukan jenayah jika individu itu berkahwin?

Ini kerana dalam seksyen 27 Enakmen Jenayah Syariah, sudah diperjelaskan bahawa hubungan di antara dua orang yang sama jantina merupakan satu kesalahan jenayah, walaupun dia sudah direkodkan sebagai seorang wanita.

Mahkamah syariah tidak mengiktiraf sama sekali status pertukaran jantina melibatkan mana-mana individu, selain daripada individu khunsa.

Jadi persoalan utama yang belum dapat dijawab dalam sistem perundangan kita - apa yang akan berlaku, bagaimana pandangan undang-undang sekiranya kes-kes keinginan bertukar jantina ini berlaku melibatkan individu beragama Islam?


Kisah Kapal Karam Ketika Pembukaan Afrika Selatan Yang Masih Belum Ditemui

Pada 16 Januari 1647, sebuah armada yang terdiri daripada tiga buah kapal milik Belanda iaitu Nieuwe Haerlem, Olifant dan Schiedam telah berlayar dari Batavia (yang kini berada di Jakarta) untuk perjalanan pulang ke Belanda.

Kapal-kapal itu kaya dengan kargo dan pelbagai barangan dari Timur. Dalam perjalanan, kapal-kapal tersebut telah berhadapan dengan ribut dan terpisah daripada satu sama lain. Kapal Nieuwe Haerlem telah sampai ke Table Bay, pada 25 Mac 1647, di mana ia terkandas di kawasan air laut yang cetek.

Kapal tersebut mengandungi banyak barangan bernilai tinggi antaranya rempah-ratus, kain, porselin dari China dan sebagainya, kapten kapal ini telah melantik seorang krew yang paling dipercayai bernama Leendert Janszen untuk menjaga keselamatan barangan dan krew lain seramai 60 orang sehinggalah kapal yang lebih besar tiba untuk menyelamatkan mereka.

Krew-krew yang tersadai ini juga telah membina kem atau tempat penginapan sementara di sepanjang kawasan pantai. Untuk meneruskan hidup, mereka bergantung pada tangkapan ikan dan juga penguin. Selain itu, mereka juga mendapatkan barangan lain dengan melakukan perniagaan melalui sistem barter dengan orang asli tempatan yang berasal dari etnik KhoiKhoi.

Kesemua krew kapal ini tersadai di kawasan ini hampir setahun lamanya sebelum sebuah lagi kapal besar yang dalam perjalanan pulang ke Belanda telah menumpangkan mereka pulang.

Peta yang menunjukkan anggaran lokasi kapal Nieuwe Haerlem yang karam

Apabila tiba kembali di Belanda, Leendert Janszen telah menulis sebuah laporan kepada Syarikat India Timur Belanda yang antara isinya  mengandungi cadangan untuk mewujudkan sebuah tempat istirehat atau stesyen bantuan di kawasan yang dikenali sebagai "Cape" bagi membolehkan kapal-kapal berehat sebelum meneruskan perjalanan ke India.

Dalam laporan ini, beliau menyatakan bahawa lokasi Cape yang strategik, tanah yang subur, kepelbagaian sumber laut dan makanan, sumber kayu-kayan yang banyak untuk pembinaan penempatan dan sikap penduduk orang Asli di kawasan ini menjadikannya ianya lokasi yang sesuai.

Cadangan tersebut telah diterima dan pada tahun 1652, Jan Anthoniszoon van Riebeec, seorang lagi krew yang telah bersama-sama dengan Leendert Janszen tinggal di situ sebelum itu telah memulakan pembinaan kawasan persinggahan disini.

Pada 6 April 1652, 5 buah kapal telah berlayar ke kawasan ini untuk menghantar segala kelengkapan yang diperlukan. Maka, secara tidak rasminya wujudlah sebuah kawasan penempatan di sini yang kini dikenali sebagai Cape Town. Untuk makluman, Cape Town juga merupakan ibu negeri bagi negara Afrika Selatan pada masa kini.

Lama-kelamaan, Cape menjadi sebuah kawasan penempatan yang sebahagian besar populasi penduduknya tidak mempunyai kewarganegaraaan. Malah, ramai juga rakyat Belandan yang sudah bersara berpindah ke sini dan menjadi pekebun. Apabila penduduk semakin ramai, maka, semakin luas kawasan yang diterokai sehingga jauh dari kawasan pantai.

Apabila aktiviti penanaman ini semakin berkembang, maka orang-orang Belanda telah membawa masuk ramai hamba dari kawasan jajahan mereka antaranya Indonesia, Madagascar dan kawasan timur Afrika untuk mengusahakan tanaman-tanaman di sini.

Lebih menyedihkan, pihak penjajah ini mula lupa diri dengan "merampas" tanah-tanah milik orang Asli KhoiKhoi dengan melancarkan peperangan terhadap mereka. Selain konflik peperangan, golongan orang Asli ini juga ramai yang mati akibat penyakit yang dibawa oleh orang-orang Eropah

Akibat semakin ditindas, hanya segelintir sahaja orang KhoiKhoi ini yang berjuang mempertahankan kawasan mereka sementara majoriti daripada mereka telah bekerja pula orang pihak penjajah ini. Begitu kejamnya perangai penjajah ini bagai kacang lupakan kulit.

Pada abad ke 19, pihak British telah melakukan serangan di kawasan ini sehingga memaksa orang-orang Belanda ini melarikan diri dan membina penempatan baru di kawasan lebih pedalaman. Penempatan baru ini dikenali sebagai Boer.

Penemuan emas dan berlian di kawasan Boer pada penghujung abad ke 19 menyebabkan pihak British mula menyerang kawasan ini. Beberapa siri pertempuran telah berlaku sehingga lahirlah Kesatuan Afrika Selatan pada tahun 1910, sebuah kerajaan pemerintahan sendiri yang berasal Kerajaan British dan menjadi keturunan awal orang Inggeris yang wujud pada hari ini di Afrika Selatan.

Hanyalah pada tahun 1961, Afrika Selatan telah diberikan kemerdekaan sebagai sebuah negara republik.

Mengikut catatan sejarah, kapal Nieuwe Haerlem yang karam di kawasan Cape Town dipercayai masih wujud tetapi masih belum dapat ditemui. Dr. Bruno Werz, seorang ahli arkeologi marin dari Belenda telah mencari bukti kapal Nieuwe Haerlem yang karam ini sejak 3 dekad kebelakangan ini.

Daripada simpanan sejarah kerajaan Afrika Selatan, beliau menemui beberapa maklumat penting termasuklah sebuah jurnal milik Leendert Janszen mengenai catatan tentang kehidupan mereka yang sukar setelah kejadian kapal karam tersebut. Ianya turut mengandungi petunjuk tentang kemungkian lokasi kapal tersebut karam.

Pada tahun 2016, beliau dan seorang ahli geofizik bernama Billy Steenkamp telah melakukan carian di kawasan yang dipercayai tempat karamnya kapal tersebut. Hasil kerja-kerja penggalian yang dilakukan menemui beberapa barangan yang dipercayai milik kapal lain yang karam disitu.

Namun, mereka turut menemui rantai yang diperbuat daripada kuprum yang dipercayai milik orang Asli KhoiKhoi yang telah didagangkan dengan sitem barter dengan orang Belanda. Walaupun lebih sedozen kapal yang karam di kawasan tersebut, mereka percaya satu hari nanti kapal karam yang membawa kepada pembukaan Afrika Selatan itu akan ditemui jua.


Apa Sebenarnya Perbezaan Antara CIA Dan FBI?

Jika anda kerap menonton filem-filem Hollywood, anda pastinya pernah mendengar dan mengetahu serba sedikit tentang dua agensi ini terutamanya jika anda menonton filem perisikan.

CIA dan FBI adalah agensi Amerika Syarikat yang terlibat dalam banyak operasi awam dan rahsia di seluruh dunia.

Namun, ramai yang keliru dengan peranan yang dimainkan oleh CIA dan FBI, serta ada yang beranggapan bahawa kedua-duanya adalah sama.

Sebagai organisasi keselamatan negara berasaskan ancaman dan perisikan, misi FBI adalah "untuk melindungi dan mempertahankan Amerika Syarikat terhadap ancaman perisikan dan pengganas asing, untuk menegakkan dan menguatkuasakan undang-undang jenayah Amerika Syarikat, dan untuk memberikan kepimpinan dan perkhidmatan keadilan jenayah kepada agensi persekutuan, negeri, perbandaran, dan antarabangsa.

FBI adalah agensi penguatkuasaan undang-undang, mengumpul risikan yang berkaitan dengan keselamatan dalam negeri serta menyiasat jenayah persekutuan seperti penculikan, pengelakan cukai, penipuan sekuriti.

Mereka pada dasarnya adalah "jabatan polis kebangsaan". Peranan FBI adalah sebahagian besarnya bersifat bertindak balas, manakala pengintip CIA boleh bekerja di negara asing untuk menghalang ancaman keselamatan negara daripada berlaku.

FBI juga bertanggungjawab ke atas memerangi keganasan, peperangan siber, rasuah awam, tugas untuk melindungi hak-hak sivil, berurusan dengan penipuan, dadah dan jenayah berat lain.

FBI, atau Biro Penyiasatan Persekutuan, adalah idea Peguam Negara Amerika Syarikat iaitu Charles Bonaparte.

Pada tahun 1908, beliau dan Presiden AS Theodore Roosevelt bersetuju bahawa jabatan keadilan memerlukan korps agen khas.

Pada masa itu, ia tidak mempunyai nama dan dikatakan bahawa kedua-dua mereka tidak pasti bagaimana untuk merekrut ejen.

Menurut laman web FBI, Charles berseloroh kepada presiden, mereka sepatutnya mengarahkan sekumpulan lelaki menembak antara satu sama lain dan sesiapa yang bertahan akan direkrut.

Tak lama kemudian, Biro Penyiasatan (BOI) ditubuhkan dan 34 orang telah diambil berkhidmat pada mulanya untuk bekerja sebagai agen khas di seluruh sempadan AS.

Pada tahun 1935, ia secara rasmi dikenali sebagai FBI dan menegakkan undang-undang menjadi tujuan utamanya.

Seperti yang anda tahu, ini juga bermakna agensi ini menyiasat kumpulan gangster seperti mana yang kita lihat dalam filem, dan dari tahun 1925 hingga 1927, ikon membasmi penjenayah iaiti John Hoover merupakan pengarah FBI.

Kumpulan gangster bukanlah satu-satunya sasaran John, dan sebahagian besar daripada sumber FBI dibelanjakan untuk menyiasat kumpulan radikal politik semasa Kemelesetan Besar, yang kemudiannya termasuk untuk mengurangkan impak rakyat Amerika dengan penyokong komunis.

Terlalu banyak kes-kes bersejarah FBI yang ada dalam senarai, tetapi beberapa penyiasatan yang terkenal termasuk membanteras penjenayah Bonnie dan Clyde, jenayah kolar putih syarikat Enron, Pembunuhan John F. Kennedy, pembunuhan tiga pekerja hak asasi di Mississippi, Watergate, dan sudah tentu kes 9/11.

FBI kini mempunyai ibu pejabatnya di Washington, D.C, dan terdapat 56 pejabat lapangan di bandar utama AS, serta lebih dari 350 pejabat kecil di seluruh negara.

Ia juga mempunyai kira-kira 60 pejabat di negara lain. Ia mempunyai kira-kira 35,000 orang kakitangan, termasuk ejen khas, para saintis, penganalisis perisikan, pakar bahasa dan orang-orang yang mempunyai kepakaran IT.

Bertentangan dengan kepercayaan popular, FBI tidak hanya mengetepikan polis dalam kes penyelidikan besar seperti dalam filem, kerana ia tidak berhak berbuat demikian.

Agensi Perisikan Pusat, atau CIA, adalah sebuah agensi perisikan yang memberi tumpuan kepada keselamatan negara dan bukan jenayah domestik, walaupun kedua-duanya kadang-kala bertindih.

Fokus utama CIA adalah kepada keganasan, senjata pemusnah besar-besaran, mengetahui bahaya atau pergolakan politik yang sedang berlaku di seluruh dunia dan yang paling terbaru, kecerdasan siber.

CIA juga boleh terlibat dalam operasi rahsia menurut arahan presiden yang bersesuaian dengan undang-undang yang terpakai.

CIA ditubuhkan pada 26 Julai 1947 apabila presiden AS ke-33 iaitu Harry S. Truman menandatangani Akta Keselamatan Negara.

Salah satu dorongan utama untuk mewujudkan agensi ini adalah serangan terhadap Pearl Harbor. Ia telah terlibat dalam pelbagai konflik dan antara yang popular termasuklah rampasan kuasa Iran 1953, cubaan untuk melancarkan rampasan kuasa tentera di Indonesia, cubaan menghancurkan semua gerakan pro-Komunis di seluruh dunia dan Perang Vietnam.

CIA adalah agensi perisikan, tetapi juga salah satu agensi yang menggunakan otak dan kekuatan fizikal untuk memanipulasi negara, pemerintah, puak di luar pemerintah, demi kepentingan keamanan nasional Amerika Syarikat.

Jumlah kakitangan yang bekerja untuk CIA bukanlah sesuatu yang didedahkan oleh agensi, tetapi mereka ini meliputi banyak bidang kepakaran.

Tidak seperti FBI, laman web CIA menyatakan bahawa ia tidak pernah memantau warga AS, namun ia juga menyatakan bahawa mereka akan berbuat demikian jika "ada sebab untuk mempercayai bahawa seseorang itu terlibat dalam pengintipan atau kegiatan pengganas antarabangsa."

Kebanyakan kakitangannya berada di Washington DC, di ibu pejabatnya di Langley, Virginia, tetapi ejen-ejen juga ditempatkan dan sering dalam penyamaran di seluruh dunia.

Untuk menyertai FBI, seseorang itu perlu berusia di antara 23 hingga 37 tahun. Calon perlu memiliki ijazah, 3 tahun pengalaman bekerja dan lesen memandu.

Calon juga perlu mempunyai kelayakan dalam salah satu bidang ini iaitu bahasa, undang-undang, perakaunan, sains komputer atau teknologi maklumat.

Kemahiran calon akan diberi keutamaan. Beberapa pemohon akan dipilih dan walaupun dipilih, calon perlu lulus satu siri ujian yang sukar.

Calon harus berada dalam keadaan cergas dan mampu untuk lari pecut 300 meter, melakukan push-up dengan beban dan lari sejauh 2.4 kilometer.

Selepas itu calon mendapat pemeriksaan kesihatan, pemeriksaan latar belakang dan poligraf perlu dilepasi.

Jika lulus, individu tersebut mungkin bergelar sebagai pegawai FBI, penembak hendap atau penganalisa tingkah laku. Mereka juga perlu menjalani latihan 20 minggu di Akademi FBI di Quantico, Virginia

Dan tidak mengejutkan, CIA juga sangat tegas untuk memilih calon dan tidak semua boleh menjadi perisik.

Kebanyakan pekerja perkhidmatan rahsia berusia antara 26 dan 35 tahun. Seperti FBI, latar belakang dan pemeriksaan perubatan, serta ujian poligraf adalah sebahagian daripada proses temuduga.

Ijazah juga diperlukan, mempunyai pengetahuan hal ehwal antarabangsa dan jika calon pernah mengembara ke seluruh dunia serta mengetahu beberapa bahasa, ia adalah satu bonus.

CIA mengatakan di laman webnya bahawa beberapa kemahiran yang diperlukan adalah untuk menganalisis data, mempunyai kemahiran rundingan yang kuat, kebijaksanaan, diplomasi, pengalaman penyiasatan jenayah dan jika memiliki ijazah dalam kriminologi, keamanan tanah air, atau pengurusan kecemasan, itu juga membantu.

Calon yang terpilih perlu menjalani Program Latihan Siasatan Jenayah selama 56 hari dan berlatih selama 18 bulan lagi di ibu pejabatnya

Dari segi pendapatan, terdapat banyak skala gaji bagi FBI. Menurut satu sumber, ejen baharu menerima sekitar $47,000 atau RM192,000 setahun (RM16,000 sebulan), tetapi ejen senior mungkin menerima lebih daripada $130,000 (RM531,000) setahun atau RM44,350 sebulan.